title: Mjölner

text: Mjölner on jumalien pelätyin ase, jolla tapetaan aasajumalten yliherruuden vastustajia, kuten jättiläisiä. Mjölnerillä saattoi lyödä, tai sen saattoi heittää. Joissain tarinoissa Thorin Mjölner osui aina, ja palasi heittäjänsä käteen. Toisten taruversioiden mukaan Mjölner oli erillinen ukkosenjumala. Monet uskoivat, että Thor aiheutti ukkosen, ja salamanisku tuli Thorin vasarasta tai oli jopa itse vasara.


title: Mjölner

text:
Kertomukset vasaran alkuperästä vaihtelevat. Eddan jumaltaruissa sen tekivät kääpiöt Brokkur ja Eitri. Loki oli haastanut kääpiöt tekemään kolme yhtä hienoa esinettä kuin kaksi edellistä kääpiötä olivat tehneet. Jos he voittaisivat, he saisivat Lokin pään. Brokkur pumppasi palkeita ja Eitri sanoi, ettei tämä saisi lopettaa ennen kuin hän palaa. Tuli hyttynen ja puri Brokkuria rystyseen. Kääpiö ei ollut millänsäkään, ja Eitri palasi ja ensimmäinen esine oli valmis. Sama toistui, mutta tällä kertaa hyttynen puri Brokkuria kurkkuun. Brokkur ei ollut millänsäkään. Eitri palasi ja toinen esine oli valmis. Kolmannen kerran Brokkur jäi taas pumppaamaan palkeita, ja hyttynen palasi. Tällä kertaa se puri häntä silmäluomiin niin, että veri virtasi silmiin, eikä Brokkur voinut nähdä mitään. Silloin hän irrotti kätensä palkeista, jotka painuivat heti kasaan. Eitri palasi ja sanoi, että läheltä piti, ettei työ tuhoutunut. Hän nosti ahjosta esineen, ja se oli vasara.
Toisten mukaan se putosi taivaalta kuin meteoriitti. On arveltu, että uskomus ukkosenjumalan vasarasta saattaisi palautua jo kantaindoeurooppalaiseen kauteen. Muun muassa indoeurooppalaiseksi oletetun vasarakirveskulttuurin kirveitä on arveltu ukkosenjumalaan liittyviksi kulttiesineiksi.


title: Mjölner

text: Skandinaviassa kannettiin viikinkiaikana yleisesti vasaraa esittäviä riipuksia, jotka luultavasti symboloivat Mjölneriä.


title: Kasvojensiirto

text: Kasvojensiirto tai kasvosiirrännäinen on kirurginen leikkaus, jossa henkilön kasvot korvataan kuolleelta luovuttajalta siirrettävillä kasvoilla. Ensimmäinen osittainen kasvojensiirto tehtiin marraskuussa 2005 Isabella Dinoirelle. Ensimmäinen täydellinen kasvojensiirto tehtiin maaliskuussa 2010.


title: Kasvojensiirto

text: Laaja vamma kasvojen pehmytkudoksille, esimerkiksi palovamman tai eläimen pureman seurauksena, saattaa olla vaikea korjata rekonstruktiivisilla leikkauksilla. Osassa tällaisista tapauksista kasvojensiirto on mahdollinen hoitokeino. Kasvojensiirron jälkeen potilaan on käytettävä hyljinnänestolääkitystä, koska muuten elimistön immuunipuolustus hyökkää toiselta henkilöltä siirrettyä kudosta vastaan.


title: Kasvojensiirto

text: Ranskalaiset kirurgit tekivät maailman ensimmäisen osittaisen kasvojensiirron marraskuussa 2005. Leikkauksessa siirrettiin aivokuolleen naisen kasvojen keski- ja alaosa ranskalaiselle 38-vuotiaalle Isabelle Dinoirelle, jonka nenä, huulet, leuka ja posket olivat hänen oman koiransa puremien seurauksena vaikeasti vaurioituneet. Hän kuoli syyskuussa 2016 sairastuttuaan kahteen eri syöpään. Syövät johtuivat hänen kasvojensiirron yhteydessä saamastaan immuunilääkityksestä. Joulukuussa 2008 Clevelandin klinikalla Yhdysvalloissa tehtiin maailman ensimmäinen subtotaali kasvojensiirto. Leikkausryhmän johtaja, Puolassa koulutettu kirurgi Maria Siemionow, on aiemmin toiminut lääkärinä Helsingin HUSissa erikoisalanaan ortopedia ja käsikirurgia.


title: Kasvojensiirto

text: Barcelonalainen Vall d'Hebronin yliopistollinen sairaala teki maaliskuussa 2010 ensimmäisen täydellisen kasvojensiirron itseään päähän ampuneelle miehelle, joka oli menettänyt suuren osan kasvoistaan. Potilas ei ollut kyennyt hengittämään, puhumaan tai syömään ilman apuvälineitä. Vanhoista kasvoista jäivät jäljelle vain silmät ja kieli, ja mies sai uudet kasvolihakset, ihon, nenän, huulet, leuan, hampaat, kitalaen ja poskiluut.


title: Kasvojensiirto

text: Yhdysvalloissa Bostonissa tehtiin maan ensimmäinen, täydellinen kasvojensiirto-operaatio, kun amerikkalainen Dallas Wiens sai uudet kasvot maaliskuussa 2011 tuntemattomalta luovuttajalta. Yhdysvaltain armeija kustansi koko operaation, koska he halusivat saada lisätietoa loukkaantuneiden sotilaiden hoitamiseen.


title: Kasvojensiirto

text: Kasvojensiirtoleikkauksia on tehty syyskuuhun 2016 mennessä noin 40. Potilaista 6 on kuollut leikkauksen jälkeen.


title: Pussisaukko

text: Pussisaukko ("Chironectes minimus") on ainoa pussieläin, joka elää enimmäkseen vedessä. Se on myös pussirottiin kuuluvan Chironectes-suvun ainoa laji. Pussisaukko elää makeavetisissä järvissä ja virroissa Meksikossa ja Keski- ja Etelä-Amerikassa.


title: Pussisaukko

text: Paikallisten nimitys pussisaukolle on yapok eli japok, joka tulee ilmeisesti Ranskan Guyanassa sijaitsevasta Oyapok-joesta.


title: Pussisaukko

text: Nisäkäsnimistötoimikunta on ehdottanut lajille uutta suomenkielistä nimeä "kalastajaopossumi".


title: Pussisaukko

text: Pussisaukko jaetaan neljään alalajiin:Pussisaukko on varsin pienikokoinen pussieläin; 25–32,5 cm:n pituinen, hännän kanssa 36–40 cm:n pituinen. Turkki on vaaleanharmaa ja siinä on mustia laikkuja. Kuono, silmänalueet ja päälaki ovat kokonaan mustat. Lisäksi vaalea laikku kulkee otsalta korviin asti. Pussisaukon korvat ovat pyöreät ja paljaat karvoituksesta. Eläimen silmien yläpuolella on tuntoherkkää karvoitusta, ja lisäksi sillä on herkät ja pitkät viikset. Hännän karvoitus on mustaa ja päästä keltaista tai valkoista. Pussisaukon takajalat ovat räpylämäiset, mutta etujalat eivät. Etujalkoja saukko käyttää tunnusteluun ja saaliin kiinniottamiseen ja ui hännällään ja takajaloillaan.


title: Pussisaukko

text: Pussisaukolla on muutamia erityispiirteitä johtuen sen sopeutumisesta veteen. Pussisaukon turkki on lyhyt, tuuhea ja vettähylkivä. Takajalat ovat räpylämäiset, mikä mahdollistaa nopean ja helpon uinnin. Takajalat ovat lisäksi symmetriset mikä takaa tasaisen uintivoiman. Pitkällä hännällä pussisaukko ohjaa uintiaan ja antaa lisävoimaa uintiin. Istukkanisäkkäisiin kuuluvia saukkoja muistuttava pussisaukko on esimerkki konvergentistä evoluutiosta.


title: Pussisaukko

text: Vedessä elävänä pussieläimenä pussisaukon pussi on kehittynyt voimakalihaksiseksi ja lisäksi se aukeaa peräpäästä. Pussi on vesitiivis ja mahdollistaa naaraan sukeltamisen myös pennun ollessa pussissa. Myös uroksella on pussi, johon se asettaa sukuelimensä ennen uimista.


title: Pussisaukko

text: Pussisaukot parittelevat joulukuussa, ja 1-5 pentua syntyvät pesään kahden viikon kuluttua. 22 päivän kuluttua jälkikasvulle kasvaa turkkia ja 40 päivän iässä silmät aukeavat, ja niiden ruumiit pullottavat hieman pussista esiin. 48 päivän ikäisinä pennut irrottavat nisästä, mutta juovat edelleen maitoa nisistä ja nukkuvat emon kanssa.


title: Pussisaukko

text: Pussisaukon ravintoa ovat kalat, sammakot, äyriäiset ja muut vesieläimet.


title: Japaninkielinen Wikipedia

text: Japaninkielinen Wikipedia () on Wikipedian japaninkielinen versio. Japaninkielisessä Wikipediassa on noin artikkelia ja se on artikkelimäärältään kolmanneksitoista suurin. Se perustettiin syyskuussa 2002.


title: Japaninkielinen Wikipedia

text: Aluksi kaikki japaninkielisen Wikipedian artikkelit kirjoitettiin latinalaisilla aakkosilla. Japanilaisia kirjaimia alettiin käyttää vasta myöhemmin. 31. tammikuuta 2003 japanilainen online-lehti Wired News Japanese edition kertoi Wikipediasta ja se oli ensimmäinen kerta, kun Wikipediasta kerrottiin japanilaisessa mediassa.


title: Japaninkielinen Wikipedia

text: 12. helmikuuta 2003 japaninkielinen Wikipedia ylitti 1000 kirjoitetun artikkelin rajan, kaksi vuotta englanninkielistä Wikipediaa myöhemmin. Sadantuhannen kirjoitetun artikkelin raja meni rikki 11. helmikuuta 2005.


title: Myskikenguru

text: Myskikenguru ("Hypsiprymnodon moschatus") on pienikokoinen kenguruiden sukuinen pussieläinlaji. Toisin kuin muut kengurut, se liikkuu yleensä neljällä jalalla kuten kaniini. Se synnyttää yleensä kaksoset.


title: Myskikenguru

text: Se luokitellaan nykyisin "Hypsiprymnodontidae"-heimon ainoaksi elossa olevaksi lajiksi, kun ennen se oli alaheimona rottakenguruiden heimossa.


title: Myskikenguru

text: Myskikenguru on pienikokoinen, ruskea, hiirimäinen kenguru. Sen ruumiin pituus on 23-34 cm ja hännänpituus 13-17 cm. Sillä on pitkät takajalat niin kuin muillakin kenguruilla, mutta samanlainen häntä kuin hiirellä.


title: Myskikenguru

text: Myskikengurua tavataan Australian koillisosissa ja Uusi-Guinean sademetsissä.


title: Katalaaninkielinen Wikipedia

text: Katalaaninkielinen Wikipedia on Wikipedian katalaaninkielinen versio. Katalaaninkielisessä Wikipediassa on noin artikkelia ja se on artikkelimäärältään 20. suurin. Se perustettiin marraskuussa 2001, toisena englanninkielisen version jälkeen.


title: Katalaaninkielinen Wikipedia

text: Katalaaninkielinen Wikipedia rikkoi 10 000 artikkelin rajan marraskuussa 2004. Helmikuussa 2006 siellä oli yli 25 000 artikkelia. 100 000 artikkelin raja meni rikki 18. tammikuuta 2008. 1. lokakuuta 2012 siellä oli 384 980 artikkelia.


title: Lumholtzinpuukenguru

text: Lumholtzinpuukenguru ("Dendrolagus lumholtzi") on saksalaisen Carl Lumholtzin mukaan nimetty puukenguru.


title: Lumholtzinpuukenguru

text:
Tämän harmaan kengurun musta häntä on pitempi kuin eläimen ruumis. Sillä on terävät kynnet ja mustat käpälät.
Ruumiinpituus 52-80 cm ja hännänpituus 42-93 cm.


title: Lumholtzinpuukenguru

text: Tämä puukenguru viettää suurimman osan ajastaan korkealla puissa, joissa se nautiskelee puiden antimia: lehtiä ja hedelmiä. Se jopa nukkuu puiden tukevilla oksilla. Tämä laji on uhanalainen, sillä hakkuut tuhoavat sen elinympäristön sademetsiä.


title: Lumholtzinpuukenguru

text: Australian kaakkoisosat.


title: Konduktööri

text: Konduktööri ( < 'viedä kokoon, kuljettaa') eli junailija vastaa junahenkilökunnan työnjaosta junassa, ja hänen tehtävinään on muun muassa huolehtia osaltaan juna- ja matkustajaturvallisuudesta ja -viihtyvyydestä, opastaa matkustajia sekä myydä ja tarkastaa matkalippuja. Junaa johtava konduktööri, jota ammattikuntansa sisällä myös kippariksi nimitetään, antaa junasuorittajalle ja kuljettajalle lähtövalmiusilmoituksen sekä veturivetoisissa junissa lukitsee ovet.


title: Konduktööri

text: Konduktöörin työhön kuuluvat myös vaihtotyönjohtajan tehtävät siirrettäessä junavaunuja seisotusraiteilta laituriraiteille, kaluston kunnon tarkkailu, jarrujen toiminnan tarkastaminen, poikkeustilanteissa jatkoyhteyksien varmistaminen ja poikkeustilanneinformaation jakaminen, sekä vaunukaluston huoltoon ja hoitoon liittyvät tehtävät. Työ on epäsäännöllistä vuorotyötä. Aiemmin Valtionrautateiden ollessa valtion laitos konduktööri oli Suomessa valtion virkamies. Nykyisin konduktööri on tavallinen VR-osakeyhtiön palveluksessa oleva työntekijä.


title: Konduktööri

text: Ennen rautateiden rakentamista sana "konduktööri" tarkoitti muun muassa rakennus- ja linnoitustyömaiden työnjohtajaa tai valvojaa. Esimerkiksi yleisten rakennusten intendentinkonttorissa konduktööri toimi 1800-luvulla intendentin alaisena ja valvoi rakennustyömaita. Ruotsissa nimitystä on käytetty myös linnoitusväen upseereista (sittemmin aliupseereista).


title: Konduktööri

text: Ylikonduktööri on tietyt virkavuodet palvelleen konduktöörin arvonimi.


title: Konduktööri

text:
Konduktöörejä kouluttaa Suomessa
Kouvolan Rautatie- ja Aikuiskoulutus Oy. Rautatiealan Koulutus siirtyi vuonna 2015 Kouvolaan Kasarminmäelle.


title: Konduktööri

text: Konduktöörin tehtäviin kuuluvat muun muassa seuraavat tehtävät:Kaukoliikenteessä konduktöörit työskentelevät pitkänmatkan junissa (pikajunat, intercity-junat ja Pendolinot). Kaukoliikennekonduktöörin tehtävissä myös kaluston kunnon ja turvallisuuden tarkkailu on tärkeää. Johtava konduktööri on junan matkustajien keskuudessa tehtävän työn esimies.


title: Konduktööri

text: Vastaavasti kuljettajan vastuulla on junan turvallinen, aikataulun mukainen ja sääntöjen mukainen liikkuminen, junan liikkumista koskevissa asioissa sopiminen liikenteen ohjauksen kanssa, veturin tai moottorivaunun tekninen hoitaminen sekä johtaminen poikkeustilanteissa. Enää tehtäviin ei kuulu matkustajien herättäminen.


title: Konduktööri

text: Lähiliikennekonduktöörejä työskentelee Etelä-Suomen vilkasliikenteisillä rataosilla, jossa liikennöidään lähiliikennejunilla. Ennen 19.6.2017 Lähiliikennekonduktöörin tehtäviin kuuluivat pääasiassa lippujen myynti ja tarkastus, sekä kaluston saattotehtävät ja muut vaihtotyöt. 19.6.2017 lähtien konduktöörit ovat kiertääneet n. 70% junista pareittain opastaen matkustajia ja tarkastaneet kaikkien matkaliput. Tarkastuksen päätyttyä kondutöörit siirtyvät seuraavaan junaan. Yöaikaan klo. 22-04 kaikissa junissa on konduktööripari. Lähijunissa johtava konduktööri antaa kuljettajalle lähtömerkin vain veturivetoisissa junissa ja vain kaukoliikenteen konduktööri työskentelee niissä. Sähkömoottorijunissa lähtö on vain kuljettajan vastuulla. Koulutus on kaikille konduktööreille sama.


title: Konduktööri

text: Myös vaihtotyössä käytetään konduktööriä, joka toimii kunkin vaihtoliikkeen vastaavana hoitajana eli vaihtotyönjohtajana, joka antaa tarpeelliset ohjeet ja komennot.


title: Konduktööri

text: Konduktööreiltä vaaditaan palveluhenkisyyttä ja huumorintajua, kielitaitoa sekä taitoa tulla toimeen erilaisten ihmisten kanssa. Kykenevyys vastuulliseen itsenäiseen työhön on välttämätöntä.


title: Konduktööri

text: Matkustajaturvallisuuden vuoksi konduktööreiksi valittavilla on oltava hyvä terveys. Eritoten tärkeää on hyvä näkö ja kuulo, sekä virheetön väriaisti.


title: Plymouth (täsmennyssivu)

text: Plymouth voi tarkoittaa seuraavia:


title: Darfurin konflikti

text: Darfurin konflikti on Sudanissa, läntisessä Darfurin maakunnassa vuodesta 2003 käynnissä ollut aseellinen konflikti, jonka seurauksena oli Yhdistyneiden kansakuntien arvion mukaan vuoteen 2008 mennessä kuollut jopa 300 000 ihmistä. Kotinsa on joutunut jättämään 2,5 miljoonaa ihmistä. 200 000 pakolaista on paennut länteen, Tšadin puolelle.


title: Darfurin konflikti

text: Konfliktin osapuolina ovat Sudanin hallitus, hallituksen tukemat arabipaimentolaisten puolisotilaalliset janjaweed-joukot ja maanviljelijäheimoista koostuneet ei-arabien kapinallisryhmät. Kriisin taustalla on nähty maanviljelijöiden ja paimentolaisten välinen resurssikilpailu. YK:n pääsihteeri Ban Ki-moonin mukaan kriisin taustalla on ilmaston lämpenemisen aiheuttama kuivuus, joka on johtanut yhä kovenevaan kilpailuun vesi- ja ruokavaroista viimeisen parin vuosikymmenen aikana.


title: Darfurin konflikti

text: Pääasiallisia kapinallisryhmiä on kolme: kaksi Sudanin vapautusarmeijan (SLA) osaa ja Gibril Ibrahimin johtama Justice and Equality Movement (JEM). Joukot ovat taistelleen paikallistasolla myös keskenään, lähinnä luonnonvarojen hallinnasta. Vuonna 2011 nämä kolme liittyivät SPLM-North-kapinallisten kanssa Sudanin vallankumousrintamaksi Sudan Revolutionary Front (SRF).


title: Darfurin konflikti

text: Janjaweed-joukkojen on todettu syyllistyneen etniseen puhdistukseen, johon on kuulunut laajamittaisia, systemaattisia ja suunniteltuja siviilien joukkomurhia ja -raiskauksia. Raiskaukset ovat olleet tehokas keino hajottaa paikallisia yhteisöjä, sillä raiskattu nainen on kulttuurin mukaan kunniaton ja huono. Miehen pitää jättää raiskattu vaimonsa ja perheen karkottaa raiskattu tyttärensä, jotta perheen kunnia säilyisi. Raiskattuja on jopa tapettu perheenjäsentensä toimesta Näin kulttuurin ja identiteetin kannalta tärkeät perheiden ja sukujen siteet hajoavat.


title: Darfurin konflikti

text: Kameleilla ratsastavat Janjaweed-joukot ovat tehneet yllätyshyökkäyksiä mustien kyliin Sudanin ilmavoimien ensin pommitettua niitä, ja poistuneet pian tapettuaan ja raiskattuaan ensin ihmisiä, ja sytytettyään rakennuksia palamaan. Mustien aseistautuneet joukot ovat lähes aina tulleet apuun liian myöhässä vain todetakseen jo tehdyn tuhotyön. Useat kylät ovat autioituneet, ja tuhannet ovat joutuneet pakolaisiksi.


title: Darfurin konflikti

text: On kiistelty siitä, pitäisikö Darfurin tapahtumia luonnehtia kansanmurhaksi. Esimerkiksi Yhdysvallat on käyttänyt kyseistä termiä Darfurin tapahtumista. YK:n asiantuntijaryhmä päätyi kuitenkin vuonna 2005 siihen tulokseen, ettei Sudanin hallituksen ja janjaweedien julmuuksia voida osoittaa suunnitelmallisiksi eikä konfliktia voi siksi julistaa kansanmurhaksi.


title: Darfurin konflikti

text: Ensimmäiset sotarikossyytteet luettiin helmikuussa 2007, kun Haagin Kansainvälinen rikostuomioistuin (ICC) luki syytteet muun muassa Sudanin entiselle sisäministerille Ahmad Harunille ja janjaweed-komentaja Ali Koshaibille. Sudan on kieltäytynyt luovuttamasta syytettyjä.


title: Darfurin konflikti

text: Konflikti on myös uhannut laajentua, sillä aseellisia taisteluja ja massiivisia pakolaisvirtoja on Tšadin itäosissa. Tšad lähetti marraskuussa 2006 sotajoukkojaan Keski-Afrikan tasavaltaan tšadilaisten kapinallisten perään, jotka olivat sotkeutuneet Darfurin väkivaltaisuuksiin.


title: Darfurin konflikti

text: Konfliktin alkamisajankohdaksi määritellään usein 26. helmikuuta 2003, kun Darfurin vapautusrintamaksi (DLF) itseään kutsuva joukko ilmoitti olevansa vastuussa Goloon tehdystä hyökkäyksestä. Darfurissa oli ollut levotonta jo ennen tätä hyökkäystä, kun kapinalliset olivat hyökänneet poliisiasemia, armeijan tukikohtia ja sotilassaattueita vastaan. Hallitus oli tehnyt suuria ilmaiskuja Marrah-vuoristossa sijaitseviin kapinallisten tukikohtiin. Kapinallisten ensimmäinen sotilastoimi oli hyökkäys vuoristossa armeijan joukkojen kimppuun 25. helmikuuta 2002. Sudanin hallitus oli tietoinen yhdistyneistä kapinallisjoukoista kesäkuussa 2002 Golon poliisiasemalle tehdystä hyökkäyksestä lähtien.


title: Darfurin konflikti

text: Julie Flintin ja Alex de Waalin mukaan kapinaliikkeen alku tulisi ennemmin sijoittaa 21. heinäkuuta 2001, kun zaghawojen ja furien joukot tapasivat Abu Gamrassa ja vannoivat Koraanin ääressä tekevänsä yhteistyötä puolustaakseen kyliään hallituksen tukemilta hyökkäyksiltä. Lähes kaikki Darfurin asukkaat ovat muslimeja, samoin kuin janjaweedit ja pääkaupunki Khartumissa olevat hallituksen johtajat.


title: Darfurin konflikti

text: 25. maaliskuuta 2003 kapinalliset valtasivat Tšadin rajalla sijaitsevan Tinen kaupungin ja saivat haltuunsa huomattavan määrän tarvikkeita ja aseita. Vaikka presidentti Omar al-Bashir uhkasi "päästää armeijan irti", sotavoimilla ei ollut juuri reservejä käytettävissä. Armeija oli jo käytössä sekä etelässä, jossa toinen Sudanin sisällissota oli vähitellen päättymässä, että idässä, jossa Eritrean tukemat kapinalliset uhkasivat vastavalmistunutta öljyputkea. Kapinalliset käyttivät Toyota Land Cruiser -maastoautoja nopeissa sissi-iskuissa, joiden torjuminen osoittautui aavikko-olosuhteisiin tottumattomalle armeijalle lähes mahdottomaksi. Sen vuoristoon tekemät ilmaiskut olivat kuitenkin tuhoisia.


title: Darfurin konflikti

text: 25. huhtikuuta 2003 kello 5:30 SLA:n ja JEM:n joukot tekivät yhteishyökkäyksen al-Fashiriin 33 Land Cruiserin avulla. Seuraavan neljän tunnin kuluessa tuhottiin hallituksen mukaan neljä Antonov-pommikonetta sekä helikopteria (seitsemän kapinallisten mukaan), 75 sotilasta, lentäjää ja teknikkoa kuoli ja 32 jäi vangeiksi, mukaan lukien tukikohdan komentaja. Kapinalliset menettivät 900 henkeä. Hyökkäys oli koko Sudanin sotahistorian onnistunein: 20 vuoden aikana Sudanin kansan vapautusarmeija (SPLA) ei ollut koskaan tehnyt etelässä vastaavanlaista operaatiota.


title: Darfurin konflikti

text: Al-Fashirin isku oli käännekohta niin sotilaallisesti kuin henkisestikin. Asevoimat oli nöyryytetty, ja hallitus joutui strategisesti vaikeaan tilanteeseen. Armeija tarvitsi uudelleenkoulutusta ja uusia sotilaita, jotta taistelu olisi mahdollista uudenlaisessa sodassa. Lisäksi Darfurin joukkojen moraalista ei ollut varmuutta. Vastuu sodan viemisestä loppuun annettiin Sudanin tiedustelupalvelulle. Tästä huolimatta kapinalliset voittivat 38 taistelusta 34. Toukokuussa SLA tuhosi pataljoonan Kutumissa; 500 kaatui ja 300 otettiin vangeiksi. Kesäkuun puolessavälissä 250 kaatui Tinen toisessa hyökkäyksessä. SLA alkoi levittäytyä itään, ja sota uhkasi levitä Kordofaniin.


title: Darfurin konflikti

text:
Tässä vaiheessa hallitus vaihtoi strategiaa. Koska armeija kärsi jatkuvia tappioita, sotaonni riippui kolmesta elementistä: tiedustelusta, ilmavoimista ja Janjaweedeistä, jotka olivat aseistettuja Baggaran paimentolaisia. Hallitus oli aloittanut heidän ohjaamisensa masalitien kansannousun aikoihin vuosina 1996–1999. Janjaweedit olivat uuden strategian tärkein elementti. Armeijan resursseja virtasi Darfuriin ja janjaweedeistä tehtiin puolisotilaallinen joukko, joilla oli viestintävälineet sekä tykistö. Seuraukset eivät tulleet kenellekään yllätyksenä: vastaavat toimenpiteet Nuba-vuorilla ja eteläisillä öljykentillä olivat aiempina vuosikymmeninä johtaneet valtaviin ihmisoikeusrikoksiin ja väestön pakkosiirtoihin.
Paremmin aseistautuneet janjaweedit saivat pian yliotteen. Kevääseen 2004 mennessä useita tuhansia – enimmäkseen ei-arabeja – oli surmattu ja jopa miljoona ihmistä oli ajettu kodeistaan. Alueella koitti valtava humanitäärinen kriisi, joka muuttui kansainväliseksi, kun 100 000 pakolaista pakeni janjaweedeja Tšadiin ja Tšadin joukot kohtasivat janjaweedit rajalla. Yli 70 janjaweedia sekä kymmenen Tšadin sotilasta kaatui yhdessä huhtikuussa käydyssä taistelussa. YK:n tarkkailijat totesivat, että ei-arabien asuttamia kyliä valikoitiin samalla kun arabien kylät jätettiin rauhaan. 23 Fur-kylää Shattayan hallintoalueella tyhjennettin kokonaan asukkaista, omaisuus varastettiin ja kylät poltettiin maan tasalle. Ryhmä havaitsi useita tällaisia paikkoja ajaessaan alueella kahden päivän ajan. Samalla näiden tuhottujen paikkojen vieressä oli koskemattomia, asuttuja ja toimivia arabiasutuksia. Paikoitellen tuhotun Fur-kylän ja arabikylän välinen etäisyys oli alle 500 metriä.


title: Darfurin konflikti

text: Tšad toimi välittäjänä N'Djamenan neuvotteluissa 2004, jotka johtivat 8. huhtikuuta humanitääriseen tulitaukosopimukseen. Sopimuksen allekirjoittivat Sudanin hallitus, JEM ja Sudanin vapautusliike (SLM), mutta JEMistä irtosi siipi, Kansallinen uudistuksen ja kehityksen liike, joka ei osallistunut neuvotteluihin tai allekirjoittanut sopimusta. Janjaweedien ja kapinallisten hyökkäykset jatkuivat tulitauosta huolimatta. Afrikan unioni muodosti tulitaukokomitean tarkkailemaan tulitauon pitävyyttä.


title: Darfurin konflikti

text: Kriisin laajuus herätti varoituksia uhkaavasta katastrofista, kun YK:n pääsihteeri Kofi Annan varoitti, että kansanmurha on pelottavan lähellä Darfurissa. Janjaweedien kampanjan laajuus toi mieleen Ruandan kansanmurhan tapahtumat, mutta tämän vertauksen Sudanin hallitus kiisti voimakkaasti. Riippumattomat tarkkailijat totesivat, että käytetyt menetelmät – siviilien, lasten ja vauvojen silpominen ja tappaminen – muistuttivat enemmän Jugoslavian sodan etnisiä puhdistuksia. Lisäksi varoitettiin, että alueen eristyneisyys merkitsi myös sitä, että sadattuhannet ihmiset olivat avun ulottumattomissa. Brysselissä toimiva Kansainvälinen kriisiryhmä ilmoitti toukokuussa 2004, että yli 350 000 ihmistä oli vaarassa menehtyä nälkään ja tauteihin.


title: Darfurin konflikti

text: 10. heinäkuuta 2005 SPLA:n entinen johtaja John Garang vannoi virkavalan Sudanin varapresidenttinä. 30. heinäkuuta hän sai surmansa helikopterionnettomuudessa. Hänen kuolemallaan oli pitkäaikaisia vaikutuksia, ja neuvottelut Darfurin eri kapinallisryhmien kanssa etenivät hitaasti.


title: Darfurin konflikti

text: Sudanin rajalla sijaitsevaan Adren kaupunkiin hyökättiin joulukuussa 2005 ja 300 kapinallista sai surmansa. Sudania syytettiin hyökkäyksestä. Alueen kiristynyt tilanne sai Tšadin hallituksen julistamaan Sudanin viholliseksi ja kutsumaan kansalaiset yhteiseen rintamaan taistelussa "yhteistä vihollista" vastaan.


title: Darfurin konflikti

text: 5. toukokuuta 2006 Sudanin hallitus solmi sopimuksen Minni Minnawin johtaman SLA:n siiven kanssa. Kaksi pienempää ryhmää, Oikeuden ja Tasa-arvon liike sekä SLA:n siipi, kuitenkin hylkäsivät sopimuksen. Sopimuksen takana olivat USA:n Robert B. Zoellick, AU:n puolesta työskentelevä Salim Ahmed Salim, AU:n edustajia sekä muita Abujassa toimivia ulkomaisia virkamiehiä. Sopimuksessa sovittiin janjaweed-joukkojen aseistariisumisesta sekä kapinallisjoukkojen hajottamisesta ja uudelleensijoittamisesta armeijaan.


title: Darfurin konflikti

text: Taistelut alkoivat uudelleen, ja heinä–elokuussa maailman suurin avustusoperaatio oli vaarassa katketa, kun kansainväliset avustusorganisaatiot harkitsivat poistumista maasta henkilöstöön kohdistuneiden jatkuvien hyökkäysten vuoksi. YK:n pääsihteeri Kofi Annan pyysi alueelle 17 000 miehen kansainvälistä rauhanturvajoukkoa, joiden tuli korvata AU:n 7 000 hengen joukot.


title: Darfurin konflikti

text: Vuonna 2007 kansainvälinen yhteisö kiinnitti huomiota kasvavaan väkivaltaan. YK:n turvallisuusneuvosto teki tilanteesta neljä päätöslauselmaa, ja Kansainvälinen rikostuomioistuin antoi ensimmäiset pidätysmääräykset Darfurin tapahtumien johdosta.


title: Darfurin konflikti

text: 31. heinäkuuta 2007 turvallisuusneuvosto ratifioi sopimuksen, jolla muodostettiin YK:n ja Afrikan unionin yhteinen rauhanturvaoperaatio UNAMID. Operaatioon osallistuvien 26 000 sotilaan mobilisoiminen kävi hitaasti, Tšadin vallankaappaus lisäsi levottomuutta alueella ja vuonna 2008 pakolaisten määrä saavutti kaikkien aikojen korkeimman lukeman.


title: Darfurin konflikti

text: Vuonna 2009 Kansainvälinen rikostuomioistuin antoi pidätysmääräyksen presidentti Omar al-Bashirista. 13 kansainvälistä avustusjärjestöä karkotettiin Darfurista.


title: Darfurin konflikti

text: Maaliskuussa 2010 allekirjoitettiin heikko rauhansopimus, ja laajat rauhanneuvottelut alkoivat Dohassa vuoden loppupuolella.


title: Darfurin konflikti

text: Heinäkuussa 2011 Etelä-Sudan äänesti itsenäisyyden puolesta, ja tuore kapinallishallitus allekirjoitti Dohan sopimuksen (DDPD).


title: Darfurin konflikti

text: Rauhansopimus osoittautui riittämättömäksi, ja väkivaltaisuudet jatkuivat myös vuonna 2012.


title: Darfurin konflikti

text: Elokuussa 2013 Sudanin hallitus ilmoitti, että Dohan sopimus on mahdollisten jatkosopimusten pohjana. Kapinalliset olivat vaatineet Dohan paperin hylkäämistä ja neuvottelujen aloittamista puhtaalta pöydältä.


title: Hepreankielinen Wikipedia

text: Hepreankielinen Wikipedia (ויקיפדיה) on Wikipedian hepreankielinen versio. Se aloitettiin heinäkuussa 2003 ja elokuussa 2007 siellä oli yli 59 800 artikkelia. Hepreankielinen wikipedia on ikään kuin latinalaisittain kirjoitettujen wikipedioiden peilikuva; heprean kirjoitussääntöjen mukaan se on kirjoitettu oikealta vasemmalle.


title: Hepreankielinen Wikipedia

text: Hepreankielinen Wikipedia aloitettiin 8. heinäkuuta 2003. 25. lokakuuta 2003 kirjoitettiin sen tuhannes artikkeli. Vuoden 2004 alussa siellä oli yli 2 000 artikkelia. 22. heinäkuuta 2004 hepreankielisen Wikipedian käyttäjät järjestivät tapaamisen Tel Avivissa, Israelissa. Syyskuun 2004 aikana kirjoitettiin hepreankielisen Wikipedian kymmenestuhannes artikkeli.


title: Hepreankielinen Wikipedia

text: Kun kaikkiin Wikipedioihin yhteensä oltiin kirjoitettu miljoona artikkelia 20. syyskuuta 2004, miljoonan artikkelin rajan rikkoi eräs artikkeli hepreankielisessä Wikipediassa.


title: Hepreankielinen Wikipedia

text: Maaliskuussa 2005 hepreankielisen Wikipedian etusivu uudistettiin. Saman vuoden toukokuussa hepreankielinen Wikipedia rikkoi 20 000 artikkelin rajan. 1. lokakuuta 2012 siellä oli 138 807 artikkelia. Nykyään artikkeleita on yli .


title: Charlton Athletic FC

text: Charlton Athletic Football Club on englantilainen jalkapalloseura, jonka edustusjoukkue pelaa maan kolmanneksi korkeimmalla sarjatasolla, Ykkösliigassa. Lempinimellä ”Addicks” tunnetun joukkueen kotistadion The Valley sijaitsee Charltonissa Greenwichin alueella Kaakkois-Lontoossa.


title: Charlton Athletic FC

text: Alan Curbishley toimi seuran managerina vuodesta 1991 aina kesään 2006 asti. Curbishleyn valtakaudella Charlton kasvoi alempien divisioonien seurasta osaksi Valioliigan vakiokalustoa.


title: Charlton Athletic FC

text: Kaudelle 2005–2006 Curbishley hankki Charltoniin Englannin tasolla kovan luokan vahvistuksia. Joukkueeseen liittyivät muun muassa englantilaiset hyökkäyspään pelaajat Darren Bent, Darren Ambrose ja Jay Bothroyd. Lainalla joukkueessa pelasivat venäläinen keskikentän taituri Aleksei Smertin (Chelsea, Englanti) sekä kaksi puolustajaa; amerikkalainen Jonathan Spector (ManU, Englanti) ja uruguaylainen Gonzalo Sorondo (Inter, Italia).


title: Charlton Athletic FC

text: Kaudelle 2006–2007 Charlton hankki uuden valmentajan Iain Dowien Crystal Palacesta Englannin Mestaruussarjasta Alan Curbishleyn lopetettua. Dowie sai kuitenkin potkut jo marraskuussa Charltonin jäätyä Valioliigan hännille voitettuaan vain kaksi ottelua 12:sta. Dowien seuraajaksi nimettiin entinen apulaismanageri Les Reed, jota avusti entinen Charlton-pelaaja Mark Robson. Reed ja Robson saivat väistyä 26. joulukuuta, kun entinen West Ham -luotsi Alan Pardew nimettiin seuran päävalmentajaksi.


title: Charlton Athletic FC

text: Pardew ei onnistunut pelastamaan Charltonia, vaan seura putosi hänen alaisuudessaan Valioliigasta Mestaruussarjaan ja vajosi sielläkin häntäpäähän. Marraskuussa 2008 hän sai potkut ja tilalle palkattiin Phil Parkinson, joka ei ole kuitenkaan saanut seuran kurssia käännettyä. Nykyisin seura pelaa Ykkösliigaa, jonne se nousi tippui keväällä 2016.


title: Zorkul

text: Zorkul on järvi, jonka itäosat kuuluvat Tadžikistaniin ja jonka länsiosat sijaitsevat Afganistanin rajalla. Järvi on idästä länteen noin 25 kilometrin pituinen. Järven länsipuolella virtaa Pamir-joki ja itäpuolella on Qarabolaqin kylä. Järveen virtaa monia pieniä jokia.


title: Eskimokuovi

text: Eskimokuovi ("Numenius borealis") on keskikokoinen kahlaajiin kuuluva lintulaji. Lajin pesimäalueet sijaitsevat Kanadassa ja talvehtimisalueet Etelä-Amerikan Argentiinassa ja Chilessä. Lajin nimesi Johann Reinhold Forster 1772. Eskimokuovi on luokiteltu äärimmäisen uhanalaiseksi ja viimeisin varma havainto siitä on tehty vuonna 1963. Lajia pidetään todennäköisesti sukupuuttoon kuolleena, vaikkakaan täyttä varmuutta sen häviämisestä ei ole.


title: Eskimokuovi

text: Eskimokuovin pituus on noin 29-34 senttimetriä ja se oli kanelin värinen. Eskimokuovi muistuttaa taigakuovia, mutta on hieman suurikokoisempi, pitkäsiipisempi ja lyhytjalkaisempi. Lajin nokka on noin viisi senttimetriä pitkä.


title: Eskimokuovi

text: Lennossa eskimokuovi päästelee väreilevää ”tr-tr-tr” ääntä ja pehmeää vihellystä ”bee bee”. Lajin inuittikielinen nimi "pi-pi-pi-uk" juontuu lajin ääntelystä.


title: Eskimokuovi

text: Eskimokuovin esiintymisaluetta ovat olleet Kanadan pohjoisosa ja Alaska. Valtavat eskimokuoviparvet muuttivat ennen joka vuosi pohjoisen tundralta Etelä-Amerikkaan, jossa ne viettivät talven. 1800-luvun lopulla populaation koko oli miljoonia yksilöitä. Laji tavattiin Länsi-Euroopassakin muutaman kerran 1800-luvulla. Lajia on metsästetty varsinkin muuttoreittien varsilla huomattavan paljon. Yhden päivän aikana saatettiin ampua jopa 7 000 eskimokuovia. 1800-luvun loppuvuosina ammuttiin noin 2 miljoonaa yksilöä vuodessa. Lajin metsästys kiellettiin noin vuonna 1916, mutta kanta ei enää toipunut.


title: Eskimokuovi

text: Lajin luultiin jo kuolleen sukupuuttoon, kunnes vuonna 1959 saatiin havainto Teksasista. Viimeisin varma havainto linnusta on tehty vuonna 1963 ja sen talvehtimisalueilla sitä ei olla tavattu sitten vuoden 1939. Lajia pidetään todennäköisesti sukupuuttoon kuolleena, mutta koska varmuutta asiasta ei olla saavutettu IUCN on luokitellut lajin äärimmäisen uhanalaiseksi. Mahdollisesti jäljellä olevan kannan on arvioitu olevan korkeintaan alle 50 yksilöä.


title: Eskimokuovi

text: Eskimokuovit viettivät pesimäaikansa Kanadan tundra-alueella ja muuttivat talvehtimaan etelään Argentiinan pampalle ja Chileen. Kanadan kesän päättyessä linnut muuttivat etelään Labradorin, Atlantin ja eteläisen Karibian kautta. Linnut viettivät Etelä-Amerikassa muutamia kuukausia ja palasivat kevään tullen pesimäalueilleen pohjoiseen Yhdysvaltojen kautta. Pitkä muuttomatka vaati pysähdyksiä, jonka aikana linnut ruokailivat Yhdysvaltojen Keskilännen preerioilla syöden hyönteisten toukkia ja munia maasta pitkillä nokillaan. Yksi tärkeä ravinnonlähde tällä matkalla on esitetty olleen nykyisin sukupuuttoon kuollut "Melanoplus spretus" -heinäsirkkalaji.


title: Eskimokuovi

text: Pesä on maassa erittäin hyvin kätkettynä ruohikkoon.


title: Ukrainankielinen Wikipedia

text: Ukrainankielinen Wikipedia on Wikipedian ukrainankielinen versio. Ukrainankielisessä Wikipediassa on noin artikkelia ja se on artikkelimäärältään 16. suurin. Sen ensimmäinen artikkeli kirjoitettiin 30. tammikuuta 2004.


title: Ukrainankielinen Wikipedia

text: Ukrainankielinen Wikipedia rikkoi yli 100 000 artikkelin rajan 29. maaliskuuta 2008.


title: Ukrainankielinen Wikipedia

text: Marraskuussa 2014 ukrainankielisessä Wikipediassa oli yli 536 000 artikkeleita ja lähes 2,5 miljoonaa kävijää päivittäin.


title: Vuorihemlokki

text:
Vuorihemlokki ("Tsuga mertensiana") on mäntykasvien ("Pinaceae") heimoon kuuluva havupuu. Se kasvaa luonnonvaraisena Pohjois-Amerikan länsirannikolla lähes samalla alueella kuin lännenhemlokki, mutta enimmäkseen korkeammalla vuoristossa lukuun ottamatta levinneisyysalueen pohjoisimpia osia.
Päinvastoin kuin muut hemlokit vuorihemlokki ei siedä varjoa erityisen hyvin. Se kasvaa parhaiten pohjoisrinteillä jossa talven paksu lumipeite tarjoaa sulaessaan kosteutta keväällä ja kesällä. Oksisto on myös hyvin sopeutunut kestämään raskasta lumi- ja jääkuormaa.


title: Vuorihemlokki

text: Vuorihemlokkia käytetään koristekasvina luonnollisen esiintymisalueensa ulkopuolella erityisesti Ison-Britannian pohjoisosissa ja Skandinaviassa missä sitä arvostetaan hyvän kestävyytensä ja sinivihreän värityksensä vuoksi. Suomessa vuorihemlokkia on koeviljelty arboretumeissa ja kasvitieteellisissä puutarhoissa.


title: Australian avoin tennisturnaus

text: Australian avoin tennisturnaus (the Australian Open) on ensimmäinen tenniskauden neljästä "Grand Slam" -turnauksesta. Se järjestettiin ensimmäisen kerran vuonna 1905 ja vuodesta 1972 lähtien se on järjestetty Melbournessa. Australian avoimet pelattiin viimeisen kerran ruoholla vuonna 1987, ennen kuin se siirtyi nykyiseen kilpailupaikkaan Melbourne Parkiin vuonna 1988, tullen kovan kentän turnaukseksi. Turnaus järjestetään Australian kesän aikaan tammikuun kahdella viimeisellä viikolla, ja turnausjärjestäjillä on erityiset toimintaohjeet "(extreme heat policy)" ottelujen keskeyttämiseen lämpötilan noustessa vaarallisen korkeaksi.


title: Australian avoin tennisturnaus

text: Turnauksen kaksi pääkenttää ovat Rod Laver Arena ja Hisense Arena, joilla on suljettavat katot, jotka voidaan sulkea sateella tai äärimmäisellä kuumuudella. Australian avoimet ja Wimbledon ovat ainoat Grand Slam -turnaukset, joissa voidaan pelata sisällä. Muiden Grand Slam -turnausten tyyliin Australian avoimissa on miesten ja naisten kaksinpelit ja nelinpelit, sekanelinpeli, sarjat nuorille ja pyörätuolitennikselle, sekä näytöskilpailuja ja legendojen kilpailuja.


title: Australian avoin tennisturnaus

text: Australian avoimissa on tyypillisesti erittäin paljon katsojia. Vuoden 2018 turnaus saavutti kaikkien Grand Slam -turnausten ennätyksen yksittäisen päivän/illan katsojaluvussa 87 438 katsojalla, kokonaiskatsojaluvun ollessa 743 667.


title: Australian avoin tennisturnaus

text: Australian avoimia hallinnoi Australian tennisliitto Tennis Australia, entiseltä nimeltään "Lawn Tennis Association of Australia" (LTAA). Ensimmäinen turnaus pelattiin Warehouseman's Cricket Groundilla Melbournessa vuonna 1905. Kyseinen paikka tunnetaan nykyään nimellä "Reserve Tennis Centre".


title: Australian avoin tennisturnaus

text: Turnaus tunnettiin alun perin Australaasian mestaruusturnauksena ("Australasian Championships"), mutta vuonna 1927 nimeksi vaihtui Australian mestaruusturnaus ("Australian Championships"). Vuoteen 1968 asti vain amatööripelaajat saivat osallistua turnaukseen, mutta vuonna 1969 siitä tuli avoin ammattilaislle, ja nimi muuttui Australian avoimeksi mestaruusturnaukseksi. Vuodesta 1905 lähtien Australian avoimet on järjestetty seuraavissa kaupungeissa: Australian Melbournessa 55, Sydneyssä 17, Adelaidessa 14, Brisbanessa 7 ja Perthissä 3 kertaa sekä Uuden-Seelannin Christchurchissä vuonna 1906 ja Hastingsissä vuonna 1912. Vuodesta 1972 alkaen turnaus päätettiin pitää samassa kaupungissa joka vuosi, ja Kooyong Lawn Tennis Club valittiin pitopaikaksi, koska Melbourne houkutti eniten yleisöä. Vaikka turnausta järjestettiin vuodesta 1905 lähtien, sitä alettiin pitää Grand Slam -turnauksena vasta vuonna 1924, kansainvälisen tennisliiton kokouksessaan vuonna 1923 tekemällä päätöksellä. Turnauskomitea muutti tuolloin turnauksen rakennetta, ottamalla käyttöön pelaajien sijoittamisen.


title: Australian avoin tennisturnaus

text: Melbourne Park (entiseltä nimeltään Flinders Park) rakennettiin vuoden 1988 turnausta varten vastaamaan Kooyongista uloskasvaneen turnauksen vaatimuksiin. Siirto Melbourne Parkiin oli väliton menestys katsojaluvun noustessa 90 prosentilla vuonna 1988 (266 436) verrattuna edellisvuoteen Kooyongissa (140 000).


title: Australian avoin tennisturnaus

text: Maantieteellisesti etäisestä sijainnista johtuen hyvin harva ulkomaalaispelaaja osallistui turnaukseen sen alkuvuosina. 1920-luvulla laivamatka Euroopasta Australiaan kesti noin 45 vuorokautta. Ensimmäiset lentokoneella tulleet tenniksen pelaajat olivat Yhdysvaltojen Davis Cup -pelaajat marraskuussa 1946. Jopa Australian sisällä matkustaminen oli monelle pelaajalle vaikeaa. Kun turnaus pidettiin Perthissä, kukaan Victoriasta tai Uudesta Etelä-Walesista ei matkustanut junalla itä- ja länsirannikon välistä noin 3 000 kilometrin matkaa. Uuden-Seelannin Christchurchissä vuonna 1906 pelasi vain 10 pelaajaa, joista ainoastaan kaksi oli australialaisia, ja turnauksen voitti uusiseelantilainen.


title: Australian avoin tennisturnaus

text: Ensimmäiset Australaasian mestaruusturnaukset kärsivät kilpailusta muiden Australaasian turnausten kanssa. Ennen vuotta 1905, kaikilla Australian osavaltioilla ja Uudella-Seelannilla oli omat mestaruusturnaukset, ensimmäisenä Victorian osavaltiolla vuonna 1880 Melbournessa "the Championship of the Colony of Victoria" (myöhemmin "the Championship of Victoria"). Noiden vuosien kaksi parasta pelaajaa – Australian Norman Brookes (jonka mukaan miesten kaksinpelin voittajan pokaali on nimetty) sekä Uuden-Seelannin Anthony Wilding – melkein jättivät pelaamatta Australian mestaruusturnauksessa. Brookes osallistui ja voitti kerran vuonna 1911, ja Wilding osallistui ja voitti kahdesti vuosina 1906 ja 1909. Heidän kohtaamisensa Victorian mestaruusturnauksessa (tai Wimbledonissa) auttoivat määrittämään parhaat australaasialaiset pelaajat. Jopa vuonna 1912, kun Australaasian mestaruusturnaus pidettiin Uuden -Seelannin Hastingsissä, Wilding, huolimatta kolmesta Wimbledonin mestaruudestaan, ei palannut kotimaahansa. Matkustaminen olikin ainainen ongelma tuon, ja myöhempienkin, aikakausien pelaajille, ja monet pelaajat eivät koskaan pelanneet Australian amatööri- tai avoimessa mestaruusturnauksessa, kuten muun muassa Renshawin veljekset, Dohertyn veljekset, William Larned, Maurice McLoughlin, Beals Wright, Bill Johnston, Bill Tilden, René Lacoste, Henri Cochet, Bobby Riggs, Jack Kramer, Ted Schroeder, Pancho Gonzales, Budge Patty, Manuel Santana ja Jan Kodeš, kun taas Brookes, Ellsworth Vines, Jaroslav Drobný, Manuel Orantes, Ilie Năstase 35 vuoden iässä ja Björn Borg pelasivat vain kerran.


title: Australian avoin tennisturnaus

text: Vuonna 1969 Brisbanen Milton Courtsissa pelattiin ensimmäinen myös ammattilaisille avoin Australian mestaruusturnaus. Silti, vuosien 1969 ja 1971 turnauksia lukuun ottamatta, monet parhaista pelaajista eivät osallistuneet Australian avoimiin vuoteen 1982 mennessä. Syitä tähän olivat kaukainen sijainti, hankala ajankohta joulun ja uudenvuoden aikoihin sekä pienet palkintorahat. Vuonna 1970, National Tennis League, jossa olivat muun muassa Rod Laver, Ken Rosewall, Andrés Gimeno, Pancho Gonzales, Roy Emerson ja Fred Stolle, esti pelaajiaan osallistumasta Australian avoimiin, koska takuut olivat riittämättömät. Turnauksen voitti lopulta Arthur Ashe.


title: Australian avoin tennisturnaus

text: Vuonna 1983 Ivan Lendl, John McEnroe ja Mats Wilander osallistuivat turnaukseen. Wilander voitti kaksinpelin sekä pian sen jälkeen molemmat ottelunsa Ruotsin hävitessä Davis Cup -finaalissa Australialle Kooyongissa. Vuoden 1983 turnauksen jälkeen, kansainvälinen tennisliitto kehotti Australian tennisliittoa vaihtamaan turnauspaikkaa, koska Kooyong kävi soveltumattomaksi niin isolle tapahtumalle, ja vuonna 1988 turnaus pidettiin ensimmäistä kertaa Flinders Parkissa (myöhemmin uudelleennimetty Melbourne Parkiksi) kovalla Rebound Ace -pinnoitteella. Mats Wilander oli ainoa pelaaja, joka voitti Australian avoimet ruoholla ja kovalla alustalla. Vuonna 2008, 20 vuotta Melbourne Parkissa käytetty Rebound Ace -pinnoite vaihdettiin Plexicushion Prestige -nimiseen pehmennettyyn, keskinopeaan akryylipinnotteeseen. Roger Federer ja Serena Williams ovat ainoat pelaajat, jotka ovat voittaneet Australian avoimet sekä Rebound Ace että Plexicushion Prestige -kentillä. Uuden pinnoitteen suuri etu on, että kuumuus muuttaa sen ominaisuuksia vähemmän, ohuemman ylimmän kerroksen vuoksi. Pinnoitteen muutos oli kiistelty koska uusi pinnoite muistuttaa Yhdysvaltain avoimissa käytettyä DecoTurf-pinnoitetta.


title: Australian avoin tennisturnaus

text: Ennen Melbourne Parkin aikakautta, turnauksen ajankohta vaihteli myös, riippuen isäntäkaupungin ilmastosta sekä poikkeuksellisista tapahtumista. Esimerkiksi, vuoden 1919 turnaus pidettiin tammikuussa 1920, kun taas vuoden 1920 turnaus pelattiin sama vuoden maaliskuussa. Vuoden 1923 turnaus Brisbanessä puolestaan pelattiin elokuussa, jolloin sää ei ollut liian kuumaa ja sateista. Edellisvuoden joulukuun puolella alkaneen vuoden 1977 ensimmäisen turnauksen jälkeen seuraavaa turnausta aikaistettiin muutamalla päivällä, mahdollistaen toisen turnauksen vuodelle 1977 (turnaus päättyi 31. joulukuuta). Tämä kuitenkin karkotti parhaat pelaajat. Vuosina 1982–1985, turnaus pelattiin joulukuun puolivälissä. Seuraava turnaus päätettiin puolestaan siirtää tammikuun 1987 puoliväliin, tarkoittaen, että vuonna 1986 ei ollut turnausta. Vuoden 1987 jälkeen Australian avointen ajankohta ei ole muuttunut. Kuitenkin, eräät huippupelaajat, mukaan lukien Roger Federer ja Rafael Nadal ovat sanoneet, että turnaus pidetään liian pian joulun ja uudenvuoden tauon jälkeen estäen pelaajia saavuttamasta huippukuntoaan, ja he ovat ilmaisseet toiveensa turnauksen siirrosta helmikuulle. Sellainen muutos kuitenkin siirtäisi turnauksen koulujen kesälomakauden ulkopuolelle, mahdollisesti vaikuttaen katsojalukuihin.


title: Australian avoin tennisturnaus

text: Kilpailupaikan vaihtoa oli esitetty jälleen vuonna 2008 kun Uuden Etelä-Walesin osavaltion viranomaiset ilmaisivat halunsa tavoitella turnauksen järjestämisoikeuksia Melbournen sopimuksen umpeutuessa vuonna 2016. Ehdotettu uusi kilpailupaikka oli Glebe Island. Victorian osavaltio halusi kuitenkin säilyttää turnauksen Melbournessa, ja satoja miljoonia dollareja maksava Melbourne Parkin kehittämissuunnitelma julkistettiin. Suunnitelmassa katsomopaikkoja parannetaan ja lisätään, Margaret Court Arenalle asennetaan katto, pelaajatiloja parannetaan, Tennis Australia saa uuden pääkonttorin, sekä tehdään uusi, suurin TV-näytöin varustettu, osittain katettu aukio. Vuotta myöhemmin Victorian osavaltio lupasi Melbourne Parkin kehittämishankkeelle 363 miljoonan Australian dollarin tuen, taaten turnauksen säilymisen Melbournessa ainakin vuoteen 2036.Voittajien nimet kaiverretaan kiertopalkintoihin.Vuonna 2018 miesten ja naisten palkintorahat olivat yhtä suuret, ja jakautuivat seuraavasti:


title: Australian avoin tennisturnaus

text: Huomio: Kaikki summan Australian dollareissa. (Vuoden 2018 voittajan palkintoraha oli noin 2 612 000 €.)


title: Australian avoin tennisturnaus

text: ATP- ja WTA-rankingien pisteet ovat vaihdelleet Australian avoimissa, mutta nykyään pisteitä jaetaan seuraavanlaisesti:


title: Peter Molyneux

text: Peter Molyneux (s. 5. toukokuuta 1959 Guildford, Surrey, Iso-Britannia) on brittiläinen videopelien suunnittelija ja ohjelmoija. Hänet tunnetaan parhaiten ”jumalpelien”, kuten "Populous" ja "Black & White", suunnittelijana. Molyneux’ta pidetään erittäin luovana ja omaperäisenä pelisuunnittelijana, jonka pelit eivät kuitenkaan aina vastaa ennakkomainosten niistä antamaa kuvaa.


title: Peter Molyneux

text: Molyneux on ollut perustamassa kahta pelialan yritystä: Bullfrog Productionsia ja Lionhead Studiosia.


title: Positiivinen syrjintä

text: Positiivinen syrjintä, käänteinen syrjintä tai positiivinen erityiskohtelu on toimintatapa, jossa henkilöä tai ryhmää tuetaan erityistoimin, jos hän on ilman niitä vaarassa jäädä eriarvoiseen asemaan. Esimerkiksi kiintiöt, jotka takaavat vähemmistöille koulutuspaikkoja, ovat tässä merkityksessä positiivisiksi kutsuttuja toimia.


title: Positiivinen syrjintä

text: Euroopan unionin direktiivin mukaan "erityistoimenpiteiden" käyttö rotuun tai etniseen alkuperään liittyvien haittojen korvaamiksi ei ole kielletty: ”Täydellisen yhdenvertaisuuden toteuttamiseksi käytännössä, yhdenvertaisen kohtelun periaate ei estä jäsenvaltioita pitämästä voimassa tai toteuttamasta erityistoimenpiteitä, joiden tarkoituksena on ehkäistä tai hyvittää henkilöiden rotuun tai etniseen alkuperään liittyviä haittoja.”


title: Positiivinen syrjintä

text: Positiivinen syrjintä otettiin käyttöön Yhdysvalloissa 1960-luvulla tavoitteena suosia mustia pääsyssä yliopistoihin ja tiettyihin ammatteihin. Yhdysvaltain lisäksi Etelä-Afrikka ja Intia, joissa on aikoinaan harjoitettu rotuerottelua ovat ottaneet käyttöön tällaisia toimia.


title: Positiivinen syrjintä

text: Britanniassa on laitonta kohdella henkilöitä eri tavoin rodun perusteella (). Sen sijaan on sallittua rohkaista tai kouluttaa tietyn ryhmän ihmisiä hakemaan asemaan jossa he ovat aliedustettuina ().


title: Positiivinen syrjintä

text: Ranskan perustuslaki kieltää asettamisen eriarvoiseen asemaan etnisyyden tai syntyperän perusteella. Sen sijaan on sallittua suosia koulutukseen haussa asuinpaikan tai sosiaalisen aseman perusteella.


title: Positiivinen syrjintä

text: Ruotsissa korkein oikeus tuomitsi 2006 laittomaksi maahanmuuttajien suosimisen haussa yliopistoon.


title: Positiivinen syrjintä

text: Tasa-arvolain (9 § 4 kohta) mukaan voidaan tietyin edellytyksin työhönotossa suosia aliedustettua sukupuolta olevia hakijoita. Tällainen positiivinen erityiskohtelu on EU:n oikeuskäytännön mukaan sallittua vain silloin, kun nais- ja mieshakijat ovat yhtä päteviä tai lähes yhtä päteviä. Suosiminen ei kuitenkaan saa olla automaattista. Kyseessä on tasa-arvolakiin perustuva erityistoimi sukupuolten välisen tosiasiallisen tasa-arvon edistämiseksi.


title: Positiivinen syrjintä

text: Helsingin kaupungin työhönotossa voidaan suosia maahanmuuttajaa, jos hakijana on kaksi ansiokkuudeltaan tasaveroista hakijaa. Tämä perustuu siihen, että yhdenvertaisuusperiaatteen mukaan täytyy ottaa huomioon erityisryhmien tilanne, ja positiivinen erityiskohtelu on mahdollista, jos sillä pyritään edistämään tosiasiallista yhdenvertaisuutta. Helsingin kaupunki on linjannut pyrkivänsä aktiivisesti poistamaan yhteiskunnassa vallitsevaa eriarvoisuutta.


title: Positiivinen syrjintä

text: Suomessa esimerkiksi lääketieteellisessä ja oikeustieteellisessä koulutuksessa on ruotsin kieltä osaaville omat kiintiönsä, joita perustellaan sillä, että kielilain kielellisten oikeuksien turvaamiseksi tulee maassa kouluttaa tietty määrä ruotsinkielentaitoisia lääkäreitä ja juristeja. Kielikiintiöitä on myös puolustettu toteamalla, että ne ovat avoimia kaikille kielitaidon todistaneille ihmisille äidinkielestä riippumatta. Joidenkin epäoikeudenmukaisena ja epätasa-arvoisena pitämä kiintiökäytäntö on todettu Suomen perustuslain mukaiseksi, koska sen katsotaan mahdollistavan kansalaisten yhdenvertaisen kohtelun ja ruotsinkielisen väestön sivistyksellisistä ja yhteiskunnallisista tarpeista huolehtimisen.


title: Positiivinen syrjintä

text: Kunnallishallinnon luottamushenkilöitä valittaessa toimielimiin on kumpaakin sukupuolta oltava edustettuna tietty määrä riippumatta ehdokkaiden vaaleissa saamasta äänimäärästä.


title: Positiivinen syrjintä

text: Toukokuussa 2011 Perussuomalaisten eduskuntaryhmä julkaisi rasisminvastaisen julistuksen, joka tuomitsi "etniseen taustaan, kieleen, kulttuuriin, uskontoon tai vastaavaan seikkaan perustuvan syrjinnän tai suosimisen työmarkkinoilla, koulutuksessa ja muissa yhteyksissä." Tämän jälkeen myös Kokoomuksen Nuorten Liitto ja Perussuomalaiset Nuoret ottivat kannan vähemmistöjen suosimista ja positiivista syrjintää vastaan. Helsingin Sanomien haastattelussa muun muassa Helsingin yliopiston valtiosääntöoikeuden professori Tuomas Ojanen ja Turun yliopiston valtiosääntöoikeuden professori Veli-Pekka Viljanen näkevät perussuomalaisten eduskuntaryhmän julistuksen ongelmallisena ja tuomittavana, sillä sitä toteuttamalla tasa-arvo heikkenisi heidän mukaansa olennaisesti. Julistuksessa ei heidän mukaansa oteta huomioon, että positiivinen erityiskohtelu ei ole perustuslakiin kuuluvan syrjintäkiellon vastainen, vaan lainsäädäntö voi heidän mukaansa nimenomaan muodostua syrjiväksi, mikäli positiivista erityiskohtelua ei sallita.


title: Positiivinen syrjintä

text: Positiivisen syrjinnän voidaan myös nähdä viestivän, että positiivisen erityiskohtelun kohteena oleva väestöryhmä ei itse kykene pärjäämään yhtä hyvin kuin muut.


title: Rotkohemlokki

text: Rotkohemlokki ("Tsuga caroliniana") on mäntykasvien (Pinaceae) heimoon kuuluva havupuu. Se kasvaa luonnonvaraisena pienellä alueella Yhdysvalloissa Appalakkien vuoristossa. Kasvupaikkoja ovat vuorenrinteet 750–1200 metrin korkeudessa. Rotkohemlokki voi kasvaa 30 metrin pituiseksi ja 1,5 metrin paksuiseksi.


title: Rotkohemlokki

text: Rotkohemlokkia käytetään yleisemmin koristepuuna kuin metsätaloudessa. Sitä on kokeiltu Suomessa hyvin vähän.


title: Ruiskumadot

text: Ruiskumadot ("Sipuncula" tai "Sipunculoidea") on ovat jaokkeettomia, kaksikylkisesti symmetrisiä merenpohjan matoja. Niitä on pidetty omana pääjaksonaan eläinkunnan järjestelmässä, mutta molekyylituntomerkkien mukaan ne kuitenkin näyttävät kuuluvan nivelmatoihin.


title: Ruiskumadot

text: Tähtimatojen ruumis on kaksiosainen, siinä on pussimäinen takaosa ja siihen nähden pituudeltaan 1/2-10 kertainen kärsä. Kärsän kärjessä on suu, jonka ympärillä olevia lonkeroita liikuttavat niiden sisällä olevan vesiputkiston paineen vaihtelut. Suuosa on sisään vedettävä. Madot ovat 1–50 cm pitkiä, yleensä kuitenkin alle 10 cm.


title: Ruiskumadot

text: Useimmat ruiskumadot syövät pohjamutaa, mutta joidenkin on arvioitu suodattavan vedestä ravintohiukkasia. Osa lajeista elää pohjaan kaivamissaan asuinputkissa, toiset porautuvat pysyvämpiin koloihin kalkkikallioiden tai korallirunkokuntien sisään, eräät asuvat tyhjissä kotilonkuorissa. Ruiskumatoja esiintyy kaikissa suolaisissa merissä, vuorovesivyöhykkeestä 6500 metrin syvyyteen.


title: Ruiskumadot

text: Sukupuolet ovat yleensä erilliset. Hedelmöitys on ulkoinen. Joillakin lajeilla munasta kehittyy suoraan pieni mato, toisilla on pelaginen vapaana uiva toukkavaihe.


title: Ruiskumadot

text: Ruiskumatolajeja tunnetaan noin 320.


title: Japaninhemlokki

text: Japaninhemlokki ("Tsuga diversifolia") on mäntykasvien ("Pinaceae") heimoon kuuluva havupuu, joka kasvaa luonnonvaraisena Japanin vuoristoalueilla. Neulasten alapinnalla on kaksi valkoista ilmarakojuovaa.


title: Japaninhemlokki

text: Japaninhemlokkia on kokeiltu Suomessa hyvin vähän ja viljelmien puut ovat paleltuneet toistuvasti.


title: Boeing 727

text: Boeing 727 on kolmemoottorinen, kapearunkoinen, T-pyrstöllä varustettu lyhyen ja keskipitkän matkan matkustajalentokone, jota valmistettiin vuosina 1963–1984. Konetyypin valmistaja oli yhdysvaltalainen Boeing Commercial Airplanes. Koneen seuraajaksi tuli Boeing 757, joka perustuu samaan runkoon. Iranilainen lentoyhtiö Aseman Airlines lensi viimeisen kaupallisen matkustajalennon maailmassa 727:llä tammikuussa 2019.


title: Boeing 727

text: 727:ää alettiin alustavasti suunnitella jo vuonna 1956, mutta vasta 1960 kehitysohjelma toden teolla lähti käyntiin. United Airlines, American Airlines ja Eastern Airlines vaikuttivat 727:n syntyyn. United halusi nelimoottorisen koneen, joka olisi riittävän tehokas toimimaan korkealla sijaitsevilla kentillä, American halusi kaksimoottorisen koneen taloudellisuussyistä ja Eastern halusi kolmimoottorisen koneen, jotta sillä voitaisiin lentää merten yllä. Lopulta nämä kolme lentoyhtiötä hyväksyivät ajatuksen kolmimoottorisesta koneesta, josta tuli Boeing 727. Lisäksi 727 oli ensimmäinen Boeingin lentokone, johon asennettiin APU-turbiini (Auxiliary Power Unit), joka helpotti koneen käyttämistä.


title: Boeing 727

text: Ensimmäinen prototyyppi lensi 1963 ja konetyyppi aloitti liikennöinnin 1964. Ensimmäinen versio oli 727-100, josta kehitettiin myös suuremman kuorman kantava versio ja rahtimuunnettu malli 727-100C. 727-100:n valmistus loppui 1973. Mallia valmistettiin 582 kappaletta.


title: Boeing 727

text: 1965 Boeing julkaisi 727-100:sta pidennetyn version 727-200:n. Malli oli 6,10 metriä pitempi, mutta muuten identtinen moottoreiltaan, enimmäislentoonlähtöpainoltaan ja polttoainesäiliöiltään. 727-200 teki ensilentonsa 1967 ja aloitti liikennöinnin vielä saman vuoden lopussa.


title: Boeing 727

text: 727-200:sta kehitettiin pidemmän kantaman versio 727-200 Advanced, joka lensi ensimmäisen kerran vuonna 1972. Tämä kehittyneempi versio säilyi tärkeimpänä mallina 727-tuotannon loppuun asti.


title: Boeing 727

text: Viimeiseksi esitelty versio 727:sta oli rahtikone 727-200F, joka esiteltiin vuonna 1981.


title: Boeing 727

text: 727-200 -sarjaa valmistettiin yhteensä 1 249 kappaletta.


title: Boeing 727

text: 727:ssä on kolmen hengen miehistö; kapteeni, perämies ja lentomekaanikko. Muuten 727 edustaa avioniikaltaan perinteistä tekniikkaa analogisine mittareineen.


title: Boeing 727

text: Siipien kärkiväli 32,92 metriä, pituus 40,59 metriä, korkeus 10,36 metriä ja siipien pinta-ala 157,9 m².


title: Boeing 727

text: Moottoreina kolme Pratt & Whitney JT8D-7 -suihkuturbiinimoottoria työntövoimaltaan 62,3 kN/kpl.


title: Boeing 727

text: Suurin nopeus on 1 017 km/h, suurin matkanopeus 960 km/h, taloudellisin nopeus 917 km/h. Kantama enimmäiskuormalla noin 5 000 km. Paino tyhjänä 36 560 kg, suurin lentoonlähtöpaino 72 570 kg. Lakikorkeus 11 400 m.


title: Boeing 727

text: Yhden luokan konfiguraatiossa matkustajapaikkoja enintään 131, kahdessa luokassa 94.


title: Boeing 727

text: Siipien kärkiväli 32,92 m, pituus 46,69 m, korkeus 10,36 m ja siipien pinta-ala 157,9 m².


title: Boeing 727

text:
Moottoreina kolme Pratt & Whitney -suihkuturbiinimoottoria, eri vaihtoehtojen työntövoimat 64,5–68,9 kN/kpl (727-200) ja 71,1–77,3 kN/kpl (727-200 Advanced).
727-200 Advanced: suurin nopeus 1 017 km/h, suurin matkanopeus 953 km/h, taloudellinen nopeus 865 km/h. Kantama enimmäiskuormalla 3 965 km, kantama enimmäispolttoainemäärällä 4 450 km. Paino tyhjänä 45 360 kg, suurin lentoonlähtöpaino 95 030 kg.


title: Boeing 727

text: Yhden luokan konfiguraatiossa matkustajapaikkoja enintään 189, kahdessa luokassa tyypillisesti 131 paikkaa.


title: Boeing 727

text: Konetyyppiä käytettiin tyypillisesti lyhyillä ja keskipitkillä matkoilla, joilla liikennemäärät eivät olleet suuria. Konetyypillä kolmimoottorisuuden vuoksi pystyi lentämään myös merien yllä ja korkealla sijaitseville kentille, mikä teki siitä suositun konetyypin ympäri maailmaa monenlaisilla reiteillä.


title: Boeing 727

text: Konetyypille on sattunut onnettomuuksia 118 (6,1 % valmistetuista koneista), joissa on kuollut paljon ihmisiä. Tällä konetyypillä on lennetty yli 70 miljoonaa lentoa 40 vuoden aikana. Täten se on tilastollisesti verrattavissa venäläisvalmisteiseen Tupolev Tu-154:ään (6,6 % valmistetuista koneista).


title: John Romero

text: Alfonso John Romero (s. 28. lokakuuta 1967) on tietokonepelien suunnittelija. Hän perusti vuonna 1991 John Carmackin, Tom Hallin ja Adrian Carmackin kanssa alan keskeisiin yrityksiin kuuluvan id Softwaren. Romero työskenteli yrityksessä 1991–1996, ja oli mukana suunnittelemassa muun muassa Doomia, joka vaikutti merkittävästi räiskintäpelien tyylilajiin. John Romeroa pidetään myös yhtä moninpelimuotoa kuvaavan termin "deathmatch" keksijänä. id Softwarelta lähdön jälkeen Romero perusti oman pelistudionsa, Ion Stormin. Ion Stormilla työskennellessään Romero oli mukana kehittämässä yhtä pelialan suurimpana floppina pidettyä peliä, Daikatanaa. Peli viivästyi useita kertoja minkä lisäksi pelin markkinoinnissa käyteyt mainokset koettiin ärsyttävinä pelaajien ja alan lehdistön joukossa. Lopulta pelin valmistuttua sen kritisoitiin olevan grafiikaltaan vanhanaikainen (peli käytti id Softwarelta lisensoitua Quake II -pelimoottoria kun id Software itse oli jo ehtinyt julkaista kehittyneempää moottoria käyttävän Quake III -pelin), kriitiikkiä kohdistettiin myös muuhun toteutukseen kuten esimerkiksi pelissä esiintyvien apurihahmojen tekoälyn tasoon. Romeron uusimpiin projekteihin kuuluu Lolapps pelistudiolla kehitetty Facebook -peli Ravenwood Fair. Peli avattiin Facebookissa 19 lokakuuta 2010 ja maaliskuussa 2011 arvioitiin että pelillä on noin 25 miljoonaa pelaajaa maailmanlaajuisesti.


title: Alkyynit

text:
Alkyynit ovat orgaanisia yhdisteitä, joissa on vähintään yksi kolmoissidos kahden hiiliatomin välillä. Alkyynien kolmoissidoksen hiiliatomit ovat sp-hybridisoituneet. Hiiliatomeja yhdistää sp-hybridiorbitaaleista muodostunut sigma-sidos ja kaksi p-orbitaaleista muodostunutta pii-sidosta. Tämän vuoksi kolmoissidoksen hiiliatomien ja niihin liittyneiden atomien välinen sidoskulma on 180° eli molekyyli on lineaarinen.
Yksinkertaisin alkyyni on etyyni, jota kutsutaan myös asetyleeniksi. Asetyleeni palaa hyvin voimakkaasti ja sen liekki on hyvin kuuma, minkä takia sitä käytetään hitsauksessa.


title: Alkyynit

text: Alkyynien nimet muodostetaan vastaavan alkaanin nimestä korvaamalla -aani-pääte -yyni-päätteellä. Yksinkertaisten alkyynien yleinen kaava on CH.


title: Alkyynit

text: Etyynisubstituentti on nimeltään etynyyli tai etinyyli, joka esiintyy muun muassa ehkäisypillereissä käytetyssä etinyyliestradiolissa. Propargyyliryhmä, HCCCH esiintyy selegiliini-nimisessä parkinsonlääkkeessä.


title: Alkyynit

text: Alkyynit reagoivat samojen reagenssien kanssa kuin alkeenit ja niille tyypillisiä reaktioita ovat vedyn, vetyhalogenidin ja halogeenin liittäminen (additio) kolmoissidokseen. Reaktio-olosuhteiden mukaan reaktiot ovat joko yksivaiheisia, jolloin saadaan reaktiotuotteena alkeenia, tai kaksivaiheisia, jolloin lopputuote on tyydyttynyt yhdiste.


title: Alkyynit

text: Alkyynejä voidaan hydrata vetykaasulla, jolloin riippuen reaktio-olosuhteista ja käytetystä katalyytistä alkyyni pelkistyy joko alkeeniksi tai alkaaniksi. Jos katalyyttinä käytetään palladiumia, saadaan aina alkaania. Vähemmän aktiivisilla katalyyteillä kuten ns. Lindlar-katalyytillä (Pd/PbCO) saadaan cis-alkeenia.


title: Alkyynit

text: Vetyhalogenidit HCl, HBr ja HI reagoivat alkyynien kanssa, jolloin saadaan vinyylihalideja (kaksoissidoksellisia halideja). Additio noudattaa Markovnikovin sääntöä eli HX:n vetyatomi kiinnittyy kolmoissidoksen terminaaliseen hiiliatomiin


title: Alkyynit

text: Alkyynit reagoivat halogeenien (Br, Cl) kanssa alkeenien tavoin, jolloin saadaan dihalogenoituja alkeeneja, joilla on trans-konfiguraatio.


title: Alkyynit

text: Kun alkyyniin liitetään vettä (hydrataatio) on reaktion päätuote ketoni tai aldehydi, joka on nopeassa tasapainossa vastaavan enolimuodon kanssa. Reaktiossa syntyy ensin enoli, joka on pysymätön ja tautomeroituu karbonyyliyhdisteeksi, kun OH-ryhmän protoni siirtyy viereiseen atomiin. Reaktio noudattaa Markovnikovin sääntöä eli vety kiinnittyy vähemmän substituoituun hiiliatomiin. Siksi terminaalisen alkyynin hydraatiossa ei saada aldehydiä vaan ketonia. Alkyyneistä ainoastaan asetyleenistä voidaan valmistaa aldehydiä, nimittäin asetaldehydiä.


title: Itis (kauppakeskus)

text: Itis (entiseltä nimeltään Itäkeskus) on kauppakeskus, joka sijaitsee Itä-Helsingissä Vartiokylän kaupunginosan Itäkeskuksen osa-alueella Kehä I:n ja Itäväylän risteyksessä. Kauppakeskusta rajaavat Kehä I:n lisäksi Itäkatu ja Turunlinnantie. Itiksen vuokrattava pinta-ala ("Gross Leasable Area, GLA") on 115 300 neliömetriä ja kokonaispinta-ala noin 200 000 neliömetriä. Myymälöitä, ravintoloita ja erilaisia palveluita on yhteensä yli 200, ravintoloita näistä on 30 ja myymälöitä yli sata. Niissä työskentelee yli 2 000 henkilöä, pysäköintipaikkoja on noin 3 000.


title: Itis (kauppakeskus)

text: Kauppakeskuksen nimi oli alun perin kaupunginosan mukaan "Itäkeskus", maaliskuussa 2012 se muutettiin muotoon "Itis". Aikaisemminkin "Itis" oli käytössä epävirallisena lempinimenä. Kauppakeskus on määrä uusia kokonaisvaltaisesti vuoden 2014 loppuun mennessä.


title: Itis (kauppakeskus)

text: Metrolla pääsee suoraan kauppakeskuksen sisäänkäyntiin Helsingin keskustasta päin tultaessa. Vuosaaresta ja Mellunmäestä tultaessa kuljetaan Tallinnanaukion kautta. Suurimpia Itiksen liikkeitä ovat muun muassa Stockmann, S-market, Tokmanni, Gigantti, Halonen ja H&M. Itiksessä on niin kotimaisia kuin ulkomaisiakin muotikauppoja. Erilaisia ravintoloita ja kahviloita Itiksessä on noin 30.


title: Itis (kauppakeskus)

text: Marraskuussa 2018 avattiin Finnkino Itis, joka saneerattiin Anttilan entisiin tiloihin.


title: Itis (kauppakeskus)

text: Itäkeskuksen rakennutti SKOP, joka myös omisti keskuksen aluksi. Se oli SKOP:lle 200 miljoonan markan sijoitus. Itiksen ensimmäinen vaihe valmistui syksyllä 1984 aluetta palvelleen Puhoksen ostoskeskuksen läheisyyteen, ja sen suunnitteli arkkitehti Erkki Kairamo (Gullichsen, Kairamo, Vormala Arkkitehdit Ky) ja rakensi Haka. Julkisivussa ei pyritty tuomaan esiin kulttuurillisia eikä historiallisia viitteitä, vaan sen vallitseva kuva syntyi mainosten ja liikkeiden tunnusten avulla. Nykyisin Pasaasiksi nimetty osa oli pinta-alaltaan 22 000 neliömetriä ja siinä oli 41 liikettä, kuten Anttila, Maxi, Pukeva ja Seppälä. Pian avajaisten jälkeen alettiin suunnitella laajennusta, joka valmistui vanhan osan uudistuksen kanssa viiden arkkitehtitoimiston (muun muassa Juhani Pallasmaan) suunnittelemana 1992. Laajennuksen myötä kauppakeskuksen pinta-ala moninkertaistui 85 000 neliömetriin, uusiksi vuokralaisiksi tulivat muun muassa Stockmannin ja Sokoksen tavaratalot ja liikkeiden kokonaismäärä kasvoi kahteensataan, jolloin Itiksestä tuli Pohjoismaiden suurin kauppakeskus. Kauppakeskuksen Kehä I:n puoleiseen päätyyn alettiin suunnitella uutta laajennusta 1990-luvun lopussa. Piazzaksi nimetty laajennusosa avattiin syyskuussa 2001, jolloin kauppakeskus saavutti nykyiset mittansa.


title: Itis (kauppakeskus)

text: Sekä Itiksen myynti että kävijämäärä ovat olleet laskussa. Vuonna 2010 sen myynti oli noin 451 miljoonaa euroa ja vuonna 2012 400,6 miljoonaa euroa. Vuonna 2011 kävijöitä oli 18,7 miljoonaa ja vuonna 2012 17,9 miljoonaa.


title: Itis (kauppakeskus)

text: Kauppakeskus Itiksen ja sen lähiympäristön suunnittelijat on palkittu kahdesti Teräsrakenneyhdistyksen myöntämällä Vuoden teräsrakenne -palkinnolla. Vuonna 1984 palkinnon sai kauppakeskuksen ensimmäisestä vaiheesta arkkitehti Erkki Kairamo ja vuonna 1986 Itäväylän ylittävästä katetusta Hansasillasta arkkitehdit Sakari Aartelo ja Esa Piironen.


title: Itis (kauppakeskus)

text: Itiksen laajennusvaihetta rahoitti 1980-luvun lopussa Säästöpankkien Keskus-Osakepankki (SKOP). Sen jouduttua Suomen Pankin haltuun syksyllä 1991 sen kiinteistöomistukset siirrettiin Suomen Pankin perustamalle Sponda Oy:lle. Tammikuussa 2002 Sponda myi Kauppakeskus Itiksen hollantilaiselle kiinteistösijoitusyhtiölle Wereldhave N.V:lle 317 milj. eurolla. Vuonna 2012 Wereldhave Finland omisti Itiksestä 84 prosenttia, Kesko 15 prosenttia ja Helsingin kaupunki yhden prosentin. Lokakuussa 2018 Wereldhave myi Itiksen amerikkalaiselle Morgan Stanleylle.


title: Itis (kauppakeskus)

text: Hansasillan omistaa Helsingin kaupunki ja Itiksen viereisen Easton Helsingin kiinteistökokonaisuuden Itäväylän toisella puolella Kesko.


title: Itis (kauppakeskus)

text: Rakennustaiteen seura on tehnyt Uudenmaan ely-keskukselle suojeluesityksen Itiksen vanhasta osasta. Ely-keskus suosittelee julkisivujen suojelua asemakaavan muutoksella. Suojeluesityksen taustalla on kauppakeskuksen halu korjata teräsrakenteet. Arkkitehtuurihistorian lehtorin Kristo Vesikansan näkemyksen mukaan rakennuksen ilme perustuu teräsrakenteisiin. Kairamon arkkitehtuurin perusominaisuus on selkeys ja laatikkomaisuus, mihin luovat ilmettä ulkopuolelle sijoitetut portaikot, parvekkeet ja mainoslaitteet. Kaupunginmuseo edellyttää lausunnossaan värityksen säilyttämistä.


title: Itis (kauppakeskus)

text: Stockmann-tavaratalo on toiminut kauppakeskus Itiksessä vuodesta 1992 alkaen. Kauppakeskusta uudistettaessa uudistunut Stockmann Itis avattiin kauppakeskuksen itäpäätyyn 4. marraskuuta 2013. Stockmannilla on siellä kolmessa kerroksessa tilaa 12 000 neliömetriä. Tavaratalon keskellä on 26-metrinen valopiha, johon tulee valoa kattoikkunoiden kautta. Niin sanottu ”Stockan kello” on tavaratalon valopihan päädyssä.


title: Itis (kauppakeskus)

text: Itiksen itäpuolelle, Kehä I:n vastakkaisella puolella, on muun muassa HOK-Elannon hypermarketti (Prisma) sekä asuntoja noin 400 asukkaalle. Laajennuksen asemakaavamuutos hyväksyttiin kaupunginvaltuustossa 27. syyskuuta 2006. Prisma avattiin maaliskuussa 2009. Prisma ei ole osa Itistä, kuten ei ole myöskään Kauppakartanonkadulla sijaitseva kauppakeskus Easton.


title: Olemassaolo

text: Olemassaolon määritelmästä ei vallitse yksimielisyyttä. Olemassaolokysymysten tarkastelusta käytetään nimitystä ontologia eli oppi olevaisesta. Ontologia tutkii olemisen ja olemassaolon käsitteitä. Sen esittämiä kysymyksiä ovat muun muassa ”mitä on olemassa?” ja ”mikä on erilaisia entiteettejä koskevien olemassaoloväitteiden luonne?”


title: Olemassaolo

text: Sana ”olla” on selvästi kielellinen predikaatti, mutta filosofit ovat väitelleet paljon siitä, onko ”olla olemassa” looginen predikaatti. Joidenkin filosofien mukaan se predikoi jotain, ja sen merkitys on samankaltainen kuin predikaateilla ”olla todellinen” tai ”esiintyä todellisuudessa”. Toiset filosofit puolestaan kieltävät sen, että olemassaolo olisi looginen predikaatti, ja katsovat, että kaikki lauseet joissa predikaatti ”olla olemassa” esiintyy, voidaan palauttaa lauseisiin, jotka eivät käytä kyseistä predikaattia.


title: Olemassaolo

text: Analyyttisen filosofian hyödyntämässä predikaattilogiikassa olemassaolo tulkitaan kvanttoriksi, eksistenssikvanttoriksi ∃. Tässä analyyttinen filosofia on seurannut Gottlob Fregeä. Mannermainen filosofia, joka on kysymyksessä saanut vaikutteita Alexius Meinongiilta ja Edmund Husserlilta, on valinnut olemassaolokysymysten suhteen toisen tien ja tutkinut enemmän olemisen käsitettä. Inhimilliseen olemassaoloon keskittynyt eksistentialismi on ollut nykyfilosofian merkittäviä suuntauksia.


title: Olemassaolo

text: Olemassaolon klassinen ongelma kuuluu seuraavasti: jos jokin olio on olemassa, tuntuu tarpeettomalta lisätä sitä koskevaan väitelauseeseen erikseen mainintaa olemassaolon ominaisuudesta, koska tällöin olemassaolo myönnetään jollekin jolle se jo kuuluu; ja jos taas jokin ei ole olemassa, tuntuu mahdottomalta sanoa siitä erikseen, että se ei olisi olemassa, koska kuinka sellaiselta oliolta voidaan kieltää mitään (kuten olemassaolon ominaisuutta), joka ei ole edes olemassa.


title: Olemassaolo

text: Filosofian historiassa on kuitenkin esiintynyt useita näkemyksiä siitä, onko olemassaolo ominaisuus, joka voidaan predikoida olioille (katso jäljempänä: Olemassaolo filosofian historiassa). Muun muassa Anselm Canterburylaisen tunnettu ontologinen jumalatodistus perustui ajatukseen olemassaolosta ominaisuutena. Viimeistään Immanuel Kantista lähtien on kuitenkin yleisesti katsottu, ettei olemassaolo ole ominaisuus. Tästä seuraa kuitenkin uusi ongelma. Jos olemassaolo ei ole ominaisuus, joka lisäisi jotain olion ominaisuuksien joukkoon, mitä se sitten on? Tuntuu kuitenkin luontevalta ajatella, että jos lauseeseen ”omena on punainen” lisätään olemassaolon käsite ja sanotaan ”omena on punainen ja olemassa”, jälkimmäinen lause sanoo jotain enemmän kuin ensimmäinen lause.


title: Olemassaolo

text: Bertrand Russell on esittänyt sellaisenkin kysymyksen, onko olemassaolo itse olemassa? Teoksessaan "The Principles of Mathematics" hän kirjoitti, että ”olemassaolo on erityisen suhteen omaamista olemassaoloon – suhde, jota olemassaololla itsellään ei ole”.


title: Olemassaolo

text: Edellisiin nähden kokonaan erillinen ongelma on, miksi mitään ylipäätään on olemassa, sen sijaan että ei olisi olemassa mitään. Kaikkeuden alkuperää tutkii fysiikka, mutta kysymys itsessään on syvempi ja metafysiikan alaa.


title: Olemassaolo

text: Eräs tapa lähestyä olemassaoloa on kielellinen. Kielessä voidaan erottaa useita erilaisia tapoja käyttää sanaa ”olla”, mukaan lukien:Alexius Meinongilta peräisin olevan näkemyksen mukaan olemassaoloväitteet voidaan tulkita kahdella tavalla:Esimerkiksi väite ”Pegasos lentää” sisältää olemassaolon laajassa merkityksessä, koska sen mukaan "jokin" lentää. Se ei kuitenkaan sisällä olemassaoloa kapeassa merkityksessä, koska kiellämme olemassaolon tässä merkityksessä sanoessamme, ettei Pegasosta tai muita mielikuvitusolentoja ole olemassa. Näin kaikki oliot jakaantuvat niihin, joilla on olemassaolo kapeassa merkityksessä (kuten Sokrates, Venus-planeetta ja Helsinki), ja niihin, joilla ei ole (kuten Joulupukki, Venus-jumalatar ja Minas Tirith).


title: Olemassaolo

text: Länsimaisen filosofian historiassa ensimmäiset laajemmat käsittelyt aiheesta ovat Platonin dialogit "Faidon", "Valtio" ja "Valtiomies", sekä Aristoteleen "Metafysiikka", vaikkakin myös aiemmasta ajattelusta on säilynyt joitakin tekstikatkelmia. Aristoteles kehitti olemassaolon teorian, jonka mukaan ainoastaan yksilöolioilla, substansseilla, on täysi olemassaolo, ja muilla olevan kategorioilla kuten suhteessa olemisella, kvantiteetilla, ajalla ja paikalla on ainoastaan yksilöolioista johdettu ja niistä riippuvainen olemassaolo. Uusplatonilaiset filosofit ja jotkut varhaiset kristilliset filosofit väittelivät siitä, onko millään todellista olemassaoloa muuten kuin Jumalan mielessä.


title: Olemassaolo

text: Keskiajan filosofiassa Anselmin ontologinen jumalatodistus perustui siihen ajatukseen, että koska Jumalalla on kaikki täydellisyydet eli täydelliset ominaisuudet, hänellä on myös olemassaolon ominaisuus, koska olemassaolo on yksi täydellisyyksistä. Ajatus sai kuitenkin vastustusta jo omana aikanaan. Tuomas Akvinolainen katsoi, mahdollisesti seuraten Avicennaa, että Jumala on puhdasta olemassaoloa ja että hänessä olemassaolo ("existentia") ja olemus ("essentia") ovat samaa. Suunnilleen samoihin aikoihin nominalismia kannattanut Vilhelm Occamilainen katsoi teoksessaan "Summa logicae", etteivät kategoriat ole olemassaolon muotoja itsessään, vaan että ne on johdettu yksilöolioiden olemassaolosta.


title: Olemassaolo

text: Skolastiikassa eräs lähestymistapa olemassaoloon ongelmaan oli erottaa toisistaan kaksi olemisen lajia, "subsistointi" ja "eksistointi". Jokaisen lauseen subjektina esiintyvän termin voidaan nähdä viittaavan johonkin olevaan, subsistoivaan olioon, mutta tämä ei tarkoita sitä, että tämän olion täytyisi olla olemassa eli eksistoida.


title: Olemassaolo

text: Uuden ajan filosofiassa René Descartes hyödynsi Jumalan olemassaolon todistuksessaan Anselmillakin esiintynyttä ajatusta olemassaolosta ominaisuutena.


title: Olemassaolo

text: Descartesin jälkeen aiheen käsittelyä ohjasi pitkään Antoine Arnauldin ja Pierre Nicolen "Port-Royalin logiikka" (1662). Arnauld katsoi, että arvostelma koostuu kahden ajatuksen yhdistämisestä tai erottamisesta sen mukaan, miten havaitsemme niiden liittyvän yhteen tai ei. Tätä kutsutaan jonkin myöntämiseksi tai kieltämiseksi, ja yleisesti arvostelman muodostamiseksi.


title: Olemassaolo

text: Tällaista arvostelmaa kutsutaan myös väittämäksi. Siinä on oltava kaksi termiä. Ensimmäistä, jolle jotakin myönnetään tai kielletään, kutsutaan subjektiksi; toista, joka myönnetään tai kielletään, kutsutaan predikaatiksi. Väittämän kahta termiä yhdistää verbi ”on” (tai ”ei ole”, jos predikaatti kielletään subjektilta). Näin jokaisessa väittämässä on kolme osatekijää: kaksi termiä sekä niitä yhdistävä tai erottava kopula. Kolme osaa ovat läsnä silloinkin kun lauseessa on vain kaksi sanaa. Esimerkiksi väittämä ”minä olen” tarkoittaa näin samaa kuin ”minä olen olio”.


title: Olemassaolo

text:
Tämä teoria arvostelmista hallitsi logiikkaa 1800-luvulle saakka. Siinä on kuitenkin ilmeisiä ongelmia: se käsittelee vain väittämiä, jotka ovat muotoa ”kaikki A ovat B” (universaalikvantifiointi). Se ei mahdollista väittämiä, jotka ovat muotoa ”jotkin A ovat B” (eksistenssikvantifiointi).
David Hume katsoi, että jos jonkin olion ajatukseen lisätään väite sen olemassaolosta, se ei lisää mitään itse käsitteeseen. Jos muodostamme esimerkiksi täydellisen ajatuksen Mooseksesta ja lisäämme siihen väitteen siitä, että Mooses oli olemassa, emme lisää mitään ajatukseen Mooseksesta. Myös Kant katsoi, ettei olemassaoloa voida onnistuneesti esittää ensimmäisen kertaluvun predikaattina, ja ettei olemassaolo näin ole ”oikea” predikaatti. Hän ei kuitenkaan selittänyt, miksi näin on. Hänen käsittelynsä aiheesta vain esitti uudestaan Arnauldin opin, jonka mukaan väittämässä ”Jumala on kaikkivoipa” verbi ”on” ilmaisee kahden käsitteen, kuten ”Jumalan” ja ”kaikkivoipuuden”, yhdistämistä tai erottamista.


title: Olemassaolo

text: John Stuart Mill ja Kantin oppilas J. F. Herbart) katsoivat, että sellaiset lauseet kuin ”kentauri on poeettista fiktiota” tai ”suurin luku on mahdoton” todistavat olemassaolon predikatiivisen luonteen.


title: Olemassaolo

text: Franz Brentano ja Gottlob Frege kyseenalaistivat olemassaolon predikatiivisuuden. Brentano katsoi, että voimme liittää substantiivi-ilmaisun ”A” edustaman käsitteen adjektiivin ”B” edustamaan käsitteeseen ja muodostaa näin ilmaisun ”B-A”. Esimerkiksi, voimme liittää substantiivin ”ihminen” adjektiiviin ”viisas” ja muodostaa ilmaisun ”viisas ihminen”. Ilmaisu ”viisas ihminen” ei kuitenkaan ole lause, kun taas ”jokin ihminen on viisas” on lause. Siksi kopula tekee enemmän kuin vain liittää tai erottaa käsitteitä. Edelleen, jos lisäämme ilmaisuun ”viisas ihminen” verbin ”on olemassa” ja saamme kokonaisen lauseen ”[joku] viisas ihminen on olemassa”, vaikutus on sama kuin liittäessämme ”ihmisen” ”viisaaseen” kopulan avulla. Näin kopulalla on sama vaikutus kuin ilmaisulla ”on olemassa”. Brentanon mukaan jokainen kategorinen väittämä voidaan kääntää eksistenssiväittämäksi eli olemassaoloa koskevaksi väittämäksi ilman muutosta merkityksessä, ja että olemassaoloa koskevan väittämän ilmaisut ”on olemassa” ja ”ei ole olemassa” ottavat kopulan paikan.


title: Olemassaolo

text: Brentano osoitti tämän seuraavilla esimerkeillä:


title: Olemassaolo

text: Frege kehitti myöhemmin samanlaisen näkemyksen teoksessaan "Die Grundlagen der Arithmetik" (”Aritmetiikan perusteet”, 1884), samoin Charles S. Peirce. Fregeläis-brentanolainen näkemys on nykyaikaisen analyyttisen filosofian edustaman näkemyksen perusta: olemassaolo esitetään eksistenssikvanttorin avulla. Predikaattilogiikassa eksistenssikvanttori on toisen kertaluvun predikaatti, ja vastaavasti olemassaolo ensimmäisen kertaluvun ominaisuuksia luonnehtiva toisen kertaluvun ominaisuus.


title: Olemassaolo

text: Näkemys ilmenee muun muassa W. V. O. Quine iskulauseessa ”olemassaolo on [kvanttorilla sidotun] muuttujan arvona olemista” ("to be is to be the value of a [bound] variable"), joka on peräisin hänen artikkelistaan ”On What There Is” (1948). Quine tarkoitti, että teoria sitoutuu ontologisesti ainoastaan niiden entiteettien olemassaoloon, joita tarvitaan teorian kvantifioidun muodon esittämiseen.


title: Olemassaolo

text: Bertrand Russellin määrättyjen kuvausten teorian mukaan negaation käytöllä yksiköllisessä lauseessa on laajempi ja kapeampi sovellusala: erotamme lauseet ”joku S ei ole P” (jossa negaation sovellusala on ”kapea”) ja ”ei ole niin, että 'joku S on P'” (jossa negaation sovellusala on ”laaja”). Näkemyksen ongelma on se, että tämä ero ei näytä pätevän erisnimien tapauksessa. Lauseilla ”Sokrates ei ole kalju” ja ”ei ole niin, että Sokrates on kalju” vaikuttaa olevan sama merkitys, ja ne kummatkin vaikuttavat sisältävän oletuksen jonkun (Sokrateen) joka ei ole kalju olemassaolosta, joten tällöin negaation sovellusala on kapea.


title: Olemassaolo

text: Määrättyjen kuvausten teoria on yleisesti menettänyt suosionsa, vaikkakin muun muassa Stephen Neale ja Frank Jackson ovat herätelleet sitä uudelleen henkiin. Erisnimien välittömän viittaamisen teorian mukaan erisnimellä ei tiukasti ottaen ole merkitystä silloin kun olio johon se viittaa ei ole olemassa. Tämä näkemys nojautuu siihen perusteluun, että erisnimen semanttisena tehtävänä on kertoa meille "mikä" olio kantaa kyseistä nimeä ja näin identifioida jokin olio. Oliota ei kuitenkaan voida identifioida jos sellaista ei olemassa. Näin erisnimellä on oltava kantaja jos sen on tarkoitus olla mielekäs. P. F. Strawsonin käyttämän esimerkin mukaan jos joku osoittaa tyhjältä näyttävään tilaan ja sanoo ”siinäpä hieno punainen”, tämä ei kommunikoi mitään sellaiselle, joka ei näe tai ymmärrä mihin osoitetaan. Erisnimien välittömän viittaamisen teorian varhaisen version esitti Russell, ja sen muunnelmia ovat esittäneet myös muiden muassa Saul Kripke, Gareth Evans, Nathan Salmon ja Scott Soames.


title: Olemassaolo

text: Dawid Lewisin modaalisen realismin mukaan sellaisilla mahdollisilla mutta ei-aktuaalisilla olioilla (kuten Pegasos) on kuitenkin olemassaolo. Ne eroavat aktuaalisen maailman olioista siinä, että ne ovat olemassa toisissa mahdollisissa maailmoissa. Teoria tekee siis eron olemassaolon ja aktuaalisuuden välille.


title: Olemassaolo

text: Suurimmassa osassa käyttötavoistaan verbi "olla" tai sen tavallisin taivutusmuoto "on" ei ilmaise olemassaoloa. Yleisemmin sitä käytetään kopulana eli yhdistäjänä, joka liittää predikatiivin subjektiin, ja tällöin esimerkiksi kiinan kieli ei käytä tätä sanaa ollenkaan. Silloin kun se merkitsee olemassaoloa, englannin kielessä sanotaan ”there is” (suomeksi kirjaimellisesti "tuolla on") ja toisaalta ”exists” ("on olemassa"). Saksan kielessä sanotaan ”es gibt” ja ruotsin kielessä ”det finns” eli ”löytyy”.


title: Olemassaolo

text: Sanoja ”olla olemassa” käytetään tavallisessa kielenkäytössä sekä todellisuuden olioista että käsitteistä. Kun sanoja ”olla olemassa” käytetään todellisuuden olioista tai todellisuudessa vallitsevista asiaintiloista tai todellisuuden olioiden tai asiaintilojen suhteista, kyseessä on nimirelaatio.


title: Martta Wendelin

text: Martta Maria Wendelin (23. marraskuuta 1893 Kymi – 1. maaliskuuta 1986 Tuusula) oli suomalainen kuvataiteilija.


title: Martta Wendelin

text: Martta Wendelin pääsi ylioppilaaksi vuonna 1910 Kotkan suomalaisesta yhteiskoulusta ja opiskeli sen jälkeen Helsingin yliopiston piirustussalissa Eero Järnefeltin johdolla vuoteen 1916. Hän sai ohjausta myös Akseli Gallen-Kallelalta ja teki opintomatkan Saksan ja Sveitsin kautta Italiaan.


title: Martta Wendelin

text: Wendelin tunnetaan erityisesti korttien ja lehtien kansikuvien (mm. Kotiliesi) piirtäjänä sekä satukirjojen kuvittajana. Kuvitustyön varjoon on kuitenkin jäänyt mittava maalaus-, grafiikka- ja piirustustuotanto. Wendelinin ensimmäinen näyttely 1925 sai hyvät arvioinnit, mutta vuoden 1936 näyttelyssä hänet nähtiin lähinnä kuvittajana, jonka työhön oli hiipinyt maneereita. Strindbergillä pidetyssä näyttelyssä 1954 oli esillä piirustuksia, kuvituksia ja maalauksia, joista kuvitukset saivat eniten kiitosta.


title: Martta Wendelin

text: Wendelin maalasi noin 650 joulukorttia ja vuosina 1931–1963 lähes 30 joulumerkkiä. Hän käytti suomalaiskansallisia aiheita ja oli osaltaan muokkaamassa mielikuvaa siitä, millainen on "perinteinen suomalainen" joulukuvasto.


title: Martta Wendelin

text: Martta Wendelinin teosten kokoelma sijaitsee Tuusulan taidemuseossa. Museossa on peruskokoelmassa 2000 Wendelinin työtä, jotka hän aikoinaan lahjoitti Tuusulan kunnalle, sekä tilaa vaihtuville näyttelyille. Näyttelyjä järjestetään aineiston pohjalta vuosittain 3-4.


title: Martta Wendelin

text: Wendelinin yhteys Tuusulaan syntyi, kun hän rakennutti itselleen Tuusulaan talon, muutti siihen 1946 ja asui ja työskenteli siinä koko loppuelämänsä.


title: Martta Wendelin

text: Wendelinin kuvitustyöt edustivat samaa ihannoivaa, herttaista linjaa kuin Rudolf Koivu satukuvituksillaan tai ruotsalaiset Elsa Beskow ja John Bauer.


title: Martta Wendelin

text: Martta Wendelinille myönnettiin vuonna 1974 taiteilijaneläke ja 1977 hän sai elämäntyöstään Jenny ja Antti Wihurin rahaston tunnustuspalkinnon.


title: Usko

text: Usko tarkoittaa uskonnollista vakaumusta, uskontoa: ihmisen vakaumusta jumalan tai muun yli-inhimillisen mahdin olemassaolosta ja tähän turvautumista.


title: Usko

text: James Swindalin mukaan uskonnolliseen uskoon liittyy joko julkilausuttu tai lausumaton näkemys ilmoituksesta ja sen tuonpuoleisesta, ylimaallisesta eli transsendentista lähteestä.


title: Usko

text: Kristinuskon sisällä esiintyy eroavia tulkintoja siitä, mitä uskolla tarkoitetaan.


title: Usko

text: Uudessa testamentissa ja Vanhan testamentin kreikankielisissä käännöksissä uskosta käytetään kreikan kielen sanaa πιστις ("pistis"), joka tarkoittaa vakuuttumista, uskoa (jumalaan) ja luottamusta (toisiin ihmisiin). Raamatussa uskosta käytetty kreikan kielen sana on etymologisesti johdettu verbistä πειθω (peithō), joka tarkoittaa suostutella ja vakuuttaa.


title: Usko

text: Uskonnonfilosofi James Swindalin mukaan erilaisille lähestymistavoille uskon luonteesta löytyy esikuva apostoli Paavalin kirjoituksista. Roomalaiskirjeissä Paavali toteaa, että ”Sen, mitä Jumalasta voidaan tietää, he kyllä voivat nähdä. Onhan Jumala ilmaissut sen heille. Hänen näkymättömät ominaisuutensa, hänen ikuinen voimansa ja jumaluutensa, ovat maailman luomisesta asti olleet nähtävissä ja havaittavissa hänen teoissaan.”. Toisaalta ensimmäisessä korinttolaiskirjeessä Paavali katsoo, että Jumalan ilmoitus on hulluutta viisautta etsiville kreikkalaisille ja maailma ei oppinut tuntemaan Jumalaa järjen avulla vaan ”Hän paljastaa itsensä puhtaan uskon kautta”.


title: Usko

text: Teologi Alister McGrathin mukaan kysymystä uskosta voidaan lähestyä joko filosofisesta tai uskonnollisesta näkökulmasta. Filosofista näkökulmaa edusti Tuomas Akvinolainen, jonka mukaan uskon kysymykset ovat rationaalisesti todistettavissa olevia propositioita. Tuomaan mukaan usko sijaitsee tiedon ja mielipiteen välimaastossa. Uskon näkökulmaa edusti McGrathin mukaan Martti Luther. Tällöin uskon merkityksen katsotaan avautuvan henkilökohtaisen elämän kautta ja siinä on kysymys luottamuksesta Jumalan lupauksiin.


title: Usko

text: Uskontotieteilijä Pascal Boyerin mukaan uskonnolliset käsitteet voidaan yksinkertaistaen selittää siten, että niiden intuition vastaiset piirteet loukkaavat ihmismielen ontologisten kategorioiden jäsenten ominaisuuksia. Intuition vastaisuus tarkoittaa sitä, ettei piirre vastaa arkiajattelua. Tällainen piirre voi olla esimerkiksi kuollut esi-isä, joka vaeltaa näkymättömänä keskuudessamme. Intuition vastaisuutta ei kuitenkaan saa olla liikaa, vaan juuri sopiva määrä, koska liian intuition vastaiset käsitykset ovat vaikeita käsitellä mielessä ja ne unohtuvat nopeasti. Sen sijaan sopivassa määrin intuition vastaiset käsitykset loisivat aivoissa myötäsyntyisten ontologisten kategorioiden loukkauksina.


title: Usko

text: W. K. Cliffordin tunnetun lausuman mukaan on aina ja kaikkialla väärin uskoa mihinkään riittämättömin perustein.


title: Usko

text: Filosofi Bertrand Russell arvosteli uskon () käsitettä. Russell kirjoitti sekä kristittyjen että kommunistien pitävän omaa uskoaan hyvänä. Hänen mukaansa usko on kuitenkin aina vahingollista, jos se on lujaa uskoa johonkin, josta ei ole todisteita. Russellin mukaan uskosta puhutaan silloin, kun todisteita ei ole. Tällöin todisteet korvataan hänen mukaansa tunteella.


title: Usko

text: Sam Harrisin mukaan uskonnollinen usko on ongelmallinen. Jotkut uskomukset ovat luonnostaan vaarallisempia kuin toiset – toiset ideologiat esimerkiksi oikeuttavat väkivallan, toiset eivät. Vaarallisista uskomuksista kaikkein vaarallisimpia ovat kuitenkin sellaiset, jotka asetetaan järjellisen keskustelun ulottumattomiin. Harrisin mukaan tämän suojamekanismin tarjoaa ”uskon dogmi”.


title: Boeing 707

text: Boeing 707 on nelimoottorinen, kapearunkoinen, pitkän ja keskipitkän matkan matkustajalentokone, jota valmistettiin vuosina 1957–1978. Koneen on valmistanut yhdysvaltalainen Boeing Commercial Airplanes. Konetta voidaan pitää suihkumoottoriaikakauden aloittajana matkustajaliikenteessä, vaikka se ei ollutkaan ensimmäinen matkustajasuihkukone. Kone oli myös taloudellinen menestys. Konetyyppi oli ensimmäinen Boeingin 7X7 -sarjassa.


title: Boeing 707

text: 707 perustui prototyyppiin nimeltä Boeing 367-80, jota kutsuttiin ”Dash 80”:ksi. Tämä prototyypin pohjalta kehitettiin myös Yhdysvaltain ilmavoimien käyttämät kuljetuskone C-135, ilmatankkauskone KC-135 Stratotanker, tutkavalvontakone E-3 Sentry, ilmavoimien E-8 JSTARS -maavalvontakone sekä laivaston viestikone E-6 Mercury. 707:ää varten runkoa levennettiin 15 cm, jotta siihen mahtuisi kuusi istuinta rinnakkain. Samaa rungon poikkileikkausta on käytetty Boeingin myöhemmissä malleissa 737 ja 757.


title: Boeing 707

text: Ensimmäinen 707 lensi joulukuussa 1957 ja aloitti liikennöinnin vuonna 1958 Pan Amin väreissä tyyppitunnuksella 707-120. Tästä kehitettiin 707-120B, jossa oli tehokkaammat, taloudellisemmat ja hiljaisemmat moottorit.


title: Boeing 707

text: 707-220 oli samanlainen kuin 707-120, mutta siinä oli tehokkaammat moottorit kuumilla ja korkeilla paikoilla sijaitsevia lentokenttiä varten. Tätä tyyppiä valmistettiin ainoastaan viisi kappaletta, koska sen polttoaineenkulutus oli suuri.


title: Boeing 707

text: Myöhemmin kehitettiin 707-320- ja 707-420 -mallit, joilla oli suurempi kantavuus ja polttoainekapasiteetti sekä suuremmat siivet. 707-320:ssä oli myös iso rahtiovi. Myös 707-320:stä tuli myöhemmin tehokkaammilla, taloudellisemmilla ja hiljaisemmilla moottoreilla varustettu versio 707-320B.


title: Boeing 707

text: 707-020 suunniteltiin lyhyitä kiitoteitä varten, se oli kevyempi ja nopeampi kuin alkuperäinen 707. Se kuitenkin nimettiin markkinoinnillisista syistä Boeing 720:ksi. Vähän aikaa sitä kutsuttiin myös Boeing 717:ksi. Boeing 727 korvasi myöhemmin tämän mallin. Tätä versiota ei valmistettu kovin paljon.


title: Boeing 707

text: 707-700 suunniteltiin, mutta se ei koskaan päässyt tuotantoon asti.


title: Boeing 707

text: 1960-luvulla kuviteltiin yleisesti, että lentoliikenteen tulevaisuus olisi yliäänikoneissa. Kun niiden kehitys ei ollutkaan odotusten mukaista, suuntautui lentoyhtiöiden kiinnostus entistä suurempiin ääntä hitaammin kulkeviin matkustajakoneisiin. Boeing selvitti mahdollisuutta rakentaa 707:sta pidempää versiota, mutta se olisi vaatinut laskutelineiden ja siipilaatikon täydellistä uusimista sekä lisäksi tehokkaammat moottorit kuin markkinoilla oli tarjolla. Siksi Boeing päätti kehittää kokonaan uuden konetyypin, joka esiteltiin 30. syyskuuta 1968 nimellä Boeing 747.


title: Boeing 707

text: 707:iä on edelleen jonkin verran liikenteessä, lähinnä rahtikoneina sekä hallitusten VIP-koneina.


title: Todistuksen taakka

text: Todistuksen taakka eli todistustaakka () tarkoittaa epistemologiassa perusteluvelvollisuutta: väitteen esittäjä on velvollinen esittämään perustelut väitteensä tueksi.


title: Todistuksen taakka

text: Kun keskustelun toinen osapuoli esittää väitteen, jonka toinen osapuoli kiistää, väitteen esittäjällä on tyypillisesti todistuksen taakka oikeuttamaan tai todistamaan tai perustelemaan näkemyksensä, etenkin kun se kiistää yleisesti vallitsevan mielipiteen tai katsannon.


title: Todistuksen taakka

text: Argumentum ad ignorantiam on argumentointivirhe, joka voidaan ymmärtää todistuksen taakan virheelliseksi siirtämiseksi. "Argumentum ad ignorantiamiin" syyllistytään kun proposition oletetaan olevan tosi, koska sitä ei ole todistettu vääräksi, tai kun väitteen oletetaan olevan väärä, koska sitä ei ole osoitettu todeksi. Molemmissa tapauksissa katsotaan, että todistuksen taakka kuuluu yksinomaan vastakkaista mieltä olevalla taholle eli se siirretään yksin tämän niskoille. Todistustaakka ei kuitenkaan ole yksin koskaan peruste sen enempää asian pitämiselle epätotena, jos sen puolesta ei ole riittävää evidenssiä, tai totena, jos sitä ei pystytä kumoamaan.


title: Todistuksen taakka

text: Todistuksen taakan siirtäminen ei myöskään itsessään ole argumentaatiovirhe. Jos vaikkapa äärimmäinen skeptikko siirtää todistustaakan jatkuvasti huonoin perustein toisen niskoille, sen siirtäminen takaisin on perusteltua.


title: Todistuksen taakka

text: Ateistit argumentoivat usein Jumalan tai jumalien olemassaoloa vastaan todistustaakkaan vedoten. Argumenttina on, että Jumalaan tai jumaliin uskovien tulisi osoittaa, että jumalat ovat olemassa, ja jos tähän ei pystytä, he argumentoiva, ei uskolla Jumalan tai jumalien olemassaoloon olisi perusteita.


title: Todistuksen taakka

text: Yleisemmin todistustaakkaan vedotaan erilaisissa skeptisissä argumenteissa. Astrologiaa tai homeopatiaa tai muita yleisesti näennäistieteinä pidettyjä oppeja ei voida osoittaa vääräksi, mutta, argumentoivat skeptikot, niiden puolesta ei ole riittävää evidenssiä uskomuksia oikeuttamaan.


title: Todistuksen taakka

text: Todistustaakkaan voidaan vedota tämän tyyppisissä argumenteissa myös virheellisellä tavalla. Näin tapahtuu esimerkiksi silloin, kun kahdesta toisensa poissulkevasta väitteestä toinen ei ole lähtökohtaisesti toista mielekkäämpi tai osoitettavissa toista todennäköisemmäksi (onko olemassa rinnakkaisia universumeja, tms. – rinnakkaisten universumien olemassaoloa ei voida sen enempää todistaa kuin kieltää, mutta onko toinen hypoteesi lähtökohtaisesti toista "todennäköisempi"?), mutta todistustaakkaan vedotaan, jotta toinen väite saataisiin kiistettyä. Frederick L. Will ja myöhemmin Marcello Truzzi ovat kutsuneet esimerkiksi uusia tieteellisiä hypoteeseja vastaan esitettyä tähän tapaan vinoutunutta "skeptistä" argumentaatiota "pseudoskeptiseksi".


title: Hawker Siddeley Harrier

text: Harrier on kaikkien aikojen ensimmäinen sarjavalmisteinen hävittäjälentokone, joka kykenee VTOL-tekniikan avulla nousemaan ja laskeutumaan pystysuoraan helikopterin tavoin. Koneita käyttävät tai ovat käyttäneet muiden muassa Royal Air Force, Britannian laivaston ilmavoimat, Yhdysvaltain merijalkaväki, Espanjan laivasto, Intian laivasto ja Thaimaan laivasto.


title: Hawker Siddeley Harrier

text: Harriereja on käytetty taistelutehtävissä muun muassa Falklandin sodassa, Bosniassa, Persianlahdella ja Irakissa.


title: Hawker Siddeley Harrier

text: Hawker P.1127 perustuu ranskalaisen Michel Wibaultin vuonna 1956 kehittämään suihkuturbiinin käyttämien kahden puhaltimen ja 90 astetta kääntyvien suuttimien järjestelmään.


title: Hawker Siddeley Harrier

text: Hieman ennen ensimmäisen prototyypin XP831 valmistumista syyskuussa 1960 Hawker sai sopimuksen kehityskulujen kattamisesta. Lentokone siirrettiin Dunsfoldiin lopullista kokoamista varten ja 21. lokakuuta kone nousi muutaman tuuman korkeuteen leijumaan koelentäjä Bill Bedfordin ohjaamana. Koneen kokonaismassa oli noin 10 000 paunaa, kun siitä oli poistettu kaikki koelennossa tarpeettomat järjestelmät. Koneella suoritettiin 19. marraskuuta ensimmäinen varsinainen koelento ilman turvajärjestelyjä. Koneen moottori Bristol B.E.53 oli myös tällä välin nimetty Bristol Pegasukseksi.


title: Hawker Siddeley Harrier

text: Koneella suoritettiin rullauskokeet seuraavana talvena ja saman aikaisesti valmistui seuraava koesarjan kone XP836, joka suoritti Bill Bedfordin ohjaamana ensilentonsa 7. heinäkuuta 1961. XP836 tuhoutui lento-onnettomuudessa 14. joulukuuta 1961 Yeoviltonissa. Neljä seuraavaa konetta valmistettiin tehdyn sopimuksen mukaisesti:


title: Hawker Siddeley Harrier

text:
Britannian puolustusministeriö tilasi yhdeksän P.1127:sta kehitettyä lentokonetta, joilla oli tarkoitus varustaa yksi laivue 1965. Tilatut koneet, jotka nimettiin Kestreleiksi XS688-XS696, valmistuivat vuosien 1964 ja 1965 aikana. Ensilennon koneet tekivät 7. maaliskuuta 1964. Koneiden valmistuttua laivue, joka muodostui RAF:n, Yhdysvaltain ja Saksan ilmavoimien koelentäjistä, suoritti koneilla erilaisia testejä. Testien päätyttyä laivue lakkautettiin. Saksa kieltäytyi vastaanottamasta sille varattuja koneita jatkotesteihin, joten Yhdysvaltoihin siirrettiin kuusi konetta:
Koneiden alkuperäisenä tyyppimerkintänä oli VZ-12, joka pian vaihdettiin XV-6A:ksi.


title: Hawker Siddeley Harrier

text: Kuninkaallisille ilmavoimille jääneet kaksi Kestreliä jatkoivat koelentojaan. Pian kuitenkin toinen koneista (XS693) palautettiin Hawkerille muutostöitä varten, jotta saataisiin kehitettyä varsinainen prototyyppi. Koneeseen muun muassa asennettiin uusi tehokkaampi Pegasus 6 moottori vuoden 1966 jälkimmäisellä puoliskolla.


title: Hawker Siddeley Harrier

text: XP693 valmistui muokattuna Broughissa ja kone suoritti ensilentonsa 10. helmikuuta 1967. Koelennot osoittivat, että RAF:n toiveet oli kyetty täyttämään ja jäätiin odottamaan luvattua tilausta. XP693 tuhoutui lento-onnettomuudessa 21. syyskuuta 1967 Filtonissa. Koneen lentäjä laivueenkomentaja H Rigg suoritti onnistuneen hypyn.


title: Hawker Siddeley Harrier

text: Yhdeksän vuoden kehitystyö ja monikansallinen yhteistyö testaamisessa tuotti tulosta 31. elokuuta 1966, kun ensimmäinen esisarjan Hawker Siddeley Harrier pystysuoraan nouseva taistelukentän tukihävittäjä suoritti ensilentonsa Dunsfoldissa. Esisarjan muodosti kuusi konetta XV276-XV281, jotka kaikki suorittivat ensilentonsa 1966-1967.


title: Hawker Siddeley Harrier

text: Ensimmäinen tuotantosarjan kone XV738 suoritti ensilentonsa 28. joulukuuta 1967 Dunsfoldissa ohjaajanaan Duncan Simpson.


title: Hawker Siddeley Harrier

text: Sea Harrier FRS1 -koneita käytettiin Falklandin sodassa, jossa ne menestyksekkäästi tuhosivat 23 argentiinalaista hävittäjää.


title: Hawker Siddeley Harrier

text: Hawker Siddeley Aviation Ltd ja McDonnell Aircraft allekirjoittivat 1970-luvun alussa sopimuksen, joka mahdollisti kummankin osapuolen itsenäisen tuotekehityksen ja kummallekin mahdollisuuden hyödyntää saavutettuja tuloksia tuotannossa.


title: Hawker Siddeley Harrier

text: Yhdysvaltalainen McDonnell-Douglas (nyk. Boeing) kehitti Harrier-konseptilla uuden isomman ja paremman lentokoneen. Kone nimettiin AV-8B Harrier II:ksi, mutta se on suurelta osin uudelleen suunniteltu, yhteistä vanhaan koneeseen oli oikeastaan vain kääntyvien suihkusuuttimien toimintaperiaate.


title: Hawker Siddeley Harrier

text: Englannissa tätä konemallia kutsutaan nimellä Harrier GR5 ja sen uudempia versioita nimellä Harrier GR7ja GR9.


title: Hawker Siddeley Harrier

text: Koneiden poistuessa käytöstä, todennäköisin korvaaja on F-35C, STOL-kone.


title: Kalevi Lehtinen

text: Kalevi Lauri Tapio Lehtinen (1. tammikuuta 1936 Helsinki – 17. heinäkuuta 2011 Kandern, Saksa) oli rovasti, kirjailija sekä kansainvälisesti tunnetuin suomalainen evankelista ja luterilainen pappi.


title: Kalevi Lehtinen

text: Lehtinen vihittiin Suomen evankelis-luterilaisen kirkon papiksi vuonna 1964, mitä ennen hän työskenteli kolme vuotta evankelistana sekä uskonnonopettajana Raahessa ja Helsingissä. Lehtinen työskenteli vuodesta 1974 "Campus Crusade for Christin" (vuodesta 1989 nimellä Agape Europe) palveluksessa Saksassa sekä sen johtajana vuosina 1977–1987.


title: Kalevi Lehtinen

text:
Suomalaisten tuntemaksi Lehtinen tuli vuonna 1987 tulkatessaan evankelista Billy Grahamin puheita Helsingin olympiastadionilla pidetyssä Missio Helsingissä, minkä jälkeen Lehtinen toimi evankelistana. Hänet tunnettiin Suomen lisäksi varsinkin Venäjällä, Virossa ja IVY-maissa. Lehtisen kirjoja painettiin neljällä kielellä yhteensä yli miljoona kappaletta. Hän asui Saksassa vuodesta 1974.
Lehtinen kiteyttää kristinuskon perusasiat neljään asiaan.
Olli Valtosen kirjoittaman Lehtisen elämästä kertovan kirjan "Tänään Kalevi Lehtinen" ensipainos oli suurin siihenastinen Suomessa otettu painos.


title: Kalevi Lehtinen

text: Kalevi tuotti vaimonsa Leenan kanssa opetusohjelmaa nimeltä "5 leipää ja 2 kalaa" kahdenkymmenen jakson verran, jota näytettiin Taivas TV7:llä vuonna 2008.


title: Kalevi Lehtinen

text: Lehtisen syntymästä vuoden 1936 alussa suomalaiset saivat lukea palstametreittäin, sillä hänen isänsä oli olympiavoittaja, ME-juoksija Lauri Lehtinen. Lehtistä kiusattiin koulussa lihavuuden takia. Aikuisena hän laihdutti langanlaihaksi. Lehtisellä on kolme lasta.


title: Kalevi Lehtinen

text: Lehtinen kaatui juoksulenkillä Etelä-Saksan Kandernissa ja menehtyi kaksi päivää sen jälkeen 17. heinäkuuta 2011. Hänet haudattiin sukuhautaan Tuusulan Paijalan kappelin hautausmaalle.


title: Skagen

text:
Skagen on 8 088 asukkaan taajama ja alue Tanskassa Jyllannin pohjoiskärjessä. Se tunnetaan pitkistä hiekkarannoistaan, jotka leviävät sekä niemen itä- että länsirannikolle. Skagenin sarveksi kutsuttu niemi () muodostaa Kattegatin ja Skagerrakin salmien maantieteellisen rajan. Skagen oli aiemmin itsenäinen kunta, mutta 1. tammikuuta 2007 Tanskan kuntauudistuksen yhteydessä se muodosti yhdessä Sæbyn ja Frederikshavnin kuntien kanssa nykyisen Frederikshavnin kunnan.
Tanskalaiset kutsuvat Skagenia nimellä "Valon maa" sen vaaleiden hiekkarantojen takia. Skagenin hiekkarannoilla on liikkuvia dyynejä. Kaupunki on turistien suosima varsinkin kesäaikaan, ja turismi on syrjäyttänyt kalastuksen tärkeimpänä elinkeinona, vaikka kaupungissa on suuri kalasatama. Skageniin johtaa rautatie (Skagensbanen) Frederikshavnista. Liikennettä tällä rataosuudella harjoittaa yksityinen rautatieyhtiö Nordjyske Jernbaner.


title: Skagen

text: 1800-luvun lopussa joukko taiteilijoita vietti aikaansa Skagenissa maalaten maisemamuotokuvia. Ryhmää kutsutaan nimellä Skagenin maalarit (). Kuuluisin ryhmän jäsenistä oli Peder Severin Krøyer, jonka tunnetuin teos "Kesäilta Skagenin etelärannalla. Anna Ancher ja Marie Krøyer" () on tyypillinen taiteilijaryhmän teos. Krøyer, kuten useimmat muutkaan ryhmäläiset, ei asunut koko vuotta Skagenissa, vaan vietti talvet Kööpenhaminassa.


title: Siperianpihta

text: Siperianpihta ("Abies sibirica") on mäntykasvien ("Pinaceae") heimoon ja pihtojen sukuun kuuluva ainavihanta havupuu.